title: Eiropas Savienības Tiesas Lēmums (2016. gada 11. oktobris) par publisku piekļuvi Eiropas Savienības Tiesas rīcībā esošiem dokumentiem saistībā ar tās administratīvo pienākumu izpildi

text:
               30.11.2016

               LV

               Eiropas Savienības Oficiālais Vēstnesis

               C 445/3

         EIROPAS SAVIENĪBAS TIESAS LĒMUMS
   (2016. gada 11. oktobris)
   par publisku piekļuvi Eiropas Savienības Tiesas rīcībā esošiem dokumentiem saistībā ar tās administratīvo pienākumu izpildi
   (2016/C 445/03)
   EIROPAS SAVIENĪBAS TIESA,
   ņemot vērā Līguma par Eiropas Savienības darbību 15. panta 3. punktu,
   ņemot vērā Administratīvās komitejas 2016. gada 26. septembra lēmumu,
   uzskatot, ka ir jāpieņem noteikumi par publisku piekļuvi Eiropas Savienības Tiesas rīcībā esošiem dokumentiem saistībā ar tās administratīvo pienākumu izpildi,
   PIEŅEM ŠO LĒMUMU.
   1. pants
   Piemērošanas joma
   1.   Šo lēmumu piemēro visiem Eiropas Savienības Tiesas rīcībā esošiem dokumentiem, proti, dokumentiem, kurus tā administratīvo pienākumu izpildes ietvaros ir sagatavojusi vai saņēmusi un kuri ir tās rīcībā.
   2.   Šis lēmums neierobežo no starptautisko tiesību aktiem vai no to īstenošanai paredzētajiem tiesību aktiem izrietošās publiskās piekļuves tiesības Eiropas Savienības Tiesas dokumentiem.
   2. pants
   Tiesību izmantotāji
   1.   Jebkuram Eiropas Savienības pilsonim, kā arī jebkurai fiziskai personai, kas dzīvo kādā dalībvalstī, vai juridiskai personai, kam ir juridiskā adrese kādā dalībvalstī, ir tiesības piekļūt 1. panta 1. punktā norādītajiem Eiropas Savienības Tiesas dokumentiem, ievērojot šajā lēmumā paredzētos nosacījumus.
   2.   Eiropas Savienības Tiesa var, ievērojot šos pašus nosacījumus, atļaut piekļūt šiem dokumentiem jebkurai fiziskai personai, kas nedzīvo kādā dalībvalstī, vai juridiskai personai, kuras juridiskā adrese nav kādā dalībvalstī.
   3. pants
   Izņēmumi
   1.   Eiropas Savienības Tiesa var atteikt piekļuvi dokumentam, ja tā izpaušana var kaitēt:

               a)

               sabiedrības interešu aizsardzībai saistībā ar:

                           —

                           valsts drošību,

                           —

                           aizsardzību un militāro jomu,

                           —

                           starptautiskajām attiecībām,

                           —

                           Savienības vai kādas dalībvalsts finanšu, monetāro vai ekonomikas politiku;

               b)

               personas privātajai dzīvei un neaizskaramībai, it īpaši saskaņā ar Savienības tiesību aktiem par personas datu aizsardzību.

         2.   Eiropas Savienības Tiesa var atteikt piekļuvi dokumentam, ja tā izpaušana var kaitēt:

               —

               fiziskas vai juridiskas personas komerciālo interešu aizsardzībai, tostarp intelektuālā īpašuma aizsardzībai,

               —

               tiesvedības un juridisku konsultāciju aizsardzībai,

               —

               pārbaužu, izmeklēšanas un revīziju mērķiem.

         3.   Eiropas Savienības Tiesa atsaka piekļuvi dokumentam, ko tā izdevusi iekšējām vajadzībām, vai tās saņemtam dokumentam, kurš skar jautājumu, par ko tā vēl nav pieņēmusi lēmumu, ja šā dokumenta izpaušana var būtiski kaitēt lēmumu pieņemšanas procesam Eiropas Savienības Tiesā.
   Dokumentam, kas ietver viedokļu izklāstu iekšējām vajadzībām saistībā ar apspriedēm un iepriekšējām pārrunām, kuras notikušas Eiropas Savienības Tiesā vai ārpus tās, ja Tiesa tajās piedalījusies, atsaka piekļuvi pat pēc tam, kad lēmums jau ir pieņemts, ja šā dokumenta izpaušana var būtiski kaitēt lēmumu pieņemšanas procesam Eiropas Savienības Tiesā.
   4.   Izņēmumus, kas paredzēti 2. un 3. punktā, nepiemēro, ja attiecīgā dokumenta izpaušana ir pamatota ar sevišķām sabiedrības interesēm.
   5.   Ja viens vai vairāki 1., 2. un 3. punktā paredzētie izņēmumi attiecas tikai uz kādu pieprasītā dokumenta daļu, pārējās dokumenta daļas tiek izpaustas.
   6.   Izņēmumus, kas paredzēti 1., 2. un 3. punktā, piemēro vienīgi tik ilgi, kamēr šāda aizsardzība ir pamatota, ņemot vērā dokumenta saturu. Izņēmumus var piemērot ne ilgāk par 30 gadiem. Ja dokumentiem ir piemērojami izņēmumi, kas skar privāto dzīvi vai komerciālās intereses, izņēmumus vajadzības gadījumā var piemērot arī pēc šā termiņa.
   7.   Šis pants neskar 9. panta noteikumus.
   4. pants
   Sākotnējā pieteikuma iesniegšana
   1.   Pieteikumam par piekļuvi Eiropas Savienības Tiesas dokumentam ir jābūt sagatavotam kādā no Eiropas Savienības oficiālajām valodām uz veidlapas, kas ir pieejama Eiropas Savienības Tiesas interneta vietnē. Visieteicamāk to ir nosūtīt elektroniski atbilstoši norādēm iepriekš minētajā interneta vietnē vai izņēmuma gadījumā pa pastu vai telefaksu.
   2.   Pieteikumam ir jābūt pietiekami precīzi formulētam, un tajā it īpaši ir jānorāda ziņas, kas ļauj identificēt pieprasīto dokumentu vai dokumentus, kā arī pieteikuma iesniedzēja vārdu un adresi.
   3.   Ja pieteikums nav pietiekami precīzi formulēts, Eiropas Savienības Tiesa lūdz iesniedzēju precizēt pieteikumu un šādā nolūkā sniedz viņam palīdzību.
   4.   Ja pieteikums attiecas uz ļoti apjomīgu dokumentu vai ļoti lielu dokumentu skaitu, Eiropas Savienības Tiesa bez papildu formalitātēm var apspriesties ar pieteikuma iesniedzēju, lai rastu pieņemamu risinājumu.
   5.   Iesniedzējam savs pieteikums nav jāpamato.
   5. pants
   Sākotnējā pieteikuma izskatīšana
   1.   Pieteikuma iesniedzējam rakstveidā (ar elektronisko vēstuli, vēstuli vai pa faksu) nosūta paziņojumu par saņemšanu uzreiz pēc tam, kad ir reģistrēta veidlapa, kurā ietverts pieteikums.
   2.   Eiropas Savienības Tiesa ne vēlāk kā viena mēneša laikā pēc šīs reģistrācijas piešķir piekļuvi pieprasītajam dokumentam, nodrošinot tā izsniegšanu pieteikuma iesniedzējam.
   3.   Ja Eiropas Savienības Tiesa nevar piešķirt piekļuvi pieprasītajam dokumentam, tā 2. punktā paredzētajā termiņā rakstveidā paziņo pieteikuma iesniedzējam pilnīgā vai daļējā atteikuma iemeslus, informējot pieteikuma iesniedzēju par viņa tiesībām iesniegt atkārtotu pieteikumu viena mēneša laikā no atbildes saņemšanas dienas.
   4.   Izņēmuma gadījumā, piemēram, ja pieteikums attiecas uz ļoti apjomīgu dokumentu vai ļoti lielu dokumentu skaitu, 2. punktā paredzēto termiņu var pagarināt par vienu mēnesi ar nosacījumu, ka pieteikuma iesniedzējs ir iepriekš informēts un ir norādīts detalizēts pamatojums.
   5.   Termiņš atbildes sniegšanai 4. panta 3. punktā paredzētajā gadījumā sākas no brīža, kad Eiropas Savienības Tiesas rīcībā ir pieteikuma iesniedzēja sniegta papildu informācija, kas pietiekami precizē pieteikumu.
   6.   Termiņu aprēķināšanai pēc analoģijas tiek piemērota Regula (EEK, Euratom) Nr. 1182/71, ar ko nosaka laikposmiem, datumiem un termiņiem piemērojamus noteikumus (OV L 124, 8.6.1971., 1. lpp.).
   6. pants
   Atkārtotā pieteikuma iesniegšana
   1.   Saņemot pilnībā vai daļēji noraidošu atbildi uz savu sākotnējo pieteikumu, pieteikuma iesniedzējs var iesniegt atkārtotu pieteikumu.
   2.   Nesaņemot Eiropas Savienības Tiesas atbildi uz sākotnējo pieteikumu paredzētajā termiņā, pieteikuma iesniedzējam ir tiesības iesniegt atkārtotu pieteikumu.
   3.   Atkārtotais pieteikums ir jāiesniedz Eiropas Savienības Tiesai viena mēneša laikā vai nu no atbildes par pilnīgu vai daļēju piekļuves atteikumu pieprasītajam dokumentam saņemšanas, vai, ja uz sākotnējo pieteikumu nav nekādas atbildes, no atbildes sniegšanas termiņa izbeigšanās.
   4.   Atkārtotais pieteikums ir jāsagatavo saskaņā ar 4. pantā paredzētajām formas prasībām.
   7. pants
   Atkārtotā pieteikuma izskatīšana
   1.   Atkārtoto pieteikumu izskata saskaņā ar 5. pantā paredzēto kārtību, izņemot informāciju attiecībā uz tiesībām iesniegt atkārtotu pieteikumu.
   2.   Ja Eiropas Savienības Tiesa pilnībā vai daļēji noraida atkārtoto pieteikumu, tā informē pieteikuma iesniedzēju par tam pieejamiem tiesību aizsardzības līdzekļiem šā noraidījuma apstrīdēšanai, proti, tiesvedības uzsākšanu vai sūdzības iesniegšanu Eiropas ombudam saskaņā ar attiecīgi Līguma par Eiropas Savienības darbību 263. un 228. pantā paredzētajiem nosacījumiem.
   3.   Atbildes uz atkārtoto pieteikumu neesamība paredzētajā termiņā tiek uzskatīta par noraidošu atbildi, un pieteikuma iesniedzējam ir tiesības izmantot 2. punktā paredzētos tiesību aizsardzības līdzekļus.
   8. pants
   Pilnvarotās personas
   1.   Pilnvarotā persona, kurai ir tiesības pieņemt lēmumu par atbildi, kas sniedzama uz sākotnējo pieteikumu par piekļuvi dokumentam, ir Saziņas direkcijas direktors.
   2.   Ja pieprasītais dokuments ir Tiesas kancelejas vai Vispārējās tiesas kancelejas rīcībā, pilnvarotās personas attiecīgi ir Tiesas sekretāra palīgs un Vispārējās tiesas sekretāra palīgs.
   Tiesas sekretāra palīgs un Vispārējās tiesas sekretāra palīgs var deleģēt pilnvarotās personas tiesības attiecībā uz sākotnējo pieteikumu savas kancelejas administratoram.
   3.   Pilnvarotā persona, kurai ir tiesības pieņemt lēmumu par atbildi, kas sniedzama uz atkārtoto pieteikumu, ir Tiesas sekretārs vai, ja atkārtotais pieteikums attiecas uz Vispārējās tiesas kancelejas rīcībā esošu dokumentu, Vispārējā tiesas sekretārs.
   4.   Ja dalībvalsts, kas saņēmusi pieteikumu par piekļuvi tās rīcībā esošam dokumentam, kuru savu administratīvo pienākumu izpildes ietvaros ir sagatavojusi Eiropas Savienības Tiesa, vēršas pie tās, lai konsultētos, atbildi uz šo konsultēšanās lūgumu sniedz persona, kurai saskaņā ar 3. punktu būtu tiesības atbildēt uz atkārtoto pieteikumu par piekļuvi, kas attiecas uz to pašu dokumentu un iesniegts tieši Eiropas Savienības Tiesai.
   5.   Atkāpjoties no 1. punkta, Tiesas sekretārs var noteikt citu pilnvaroto personu, kurai ir tiesības pieņemt lēmumu par atbildi, kas sniedzama uz sākotnējo pieteikumu par piekļuvi dokumentam.
   9. pants
   Trešo personu dokumenti
   1.   Eiropas Savienības Tiesa piešķir piekļuvi tās rīcībā esošam trešās personas dokumentam vienīgi pēc tam, kad ir saņemta attiecīgās trešās personas piekrišana.
   2.   Šā panta izpratnē “trešā persona” ir jebkura fiziska vai juridiska persona vai subjekts ārpus Eiropas Savienības Tiesas, tostarp dalībvalstis, citas Eiropas Savienības iestādes un struktūras, kā arī trešās valstis.
   3.   Ja Eiropas Savienības Tiesa saņem pieteikumu par piekļuvi trešās personas dokumentam, pilnvarotā persona apspriežas ar attiecīgo trešo personu, lai noskaidrotu, vai tā iebilst pret šā dokumenta izpaušanu, ja vien Tiesa pēc savas ierosmes nenolemj atteikt šo izpaušanu, pamatojoties uz kādu no 3. pantā paredzētajiem izņēmumiem.
   10. pants
   Piekļuves kārtība
   1.   Dokumenti tiek izsniegti tādā redakcijā un veidā, kādā tie ir. Eiropas Savienības Tiesai saskaņā ar šo lēmumu nav pienākuma izveidot jaunu dokumentu vai apkopot informāciju pēc pieteikuma iesniedzēja lūguma.
   Izsniegtā kopija var būt uz papīra vai elektroniskā datu nesējā. Šajā ziņā pilnībā ņem vērā pieteikuma iesniedzēja vēlmes.
   Ja pieteikums attiecas uz ļoti apjomīgiem vai grūti apstrādājamiem dokumentiem, pieteikuma iesniedzēju var uzaicināt iepazīties ar tiem uz vietas.
   2.   Ja Eiropas Savienības Tiesa vai cita iestāde jau agrāk ir publiskojusi dokumentu un tas ir viegli pieejams, Eiropas Savienības Tiesa var vienīgi informēt pieteikuma iesniedzēju par tā iegūšanas veidiem.
   11. pants
   Samaksa par piekļuvi
   1.   Pieteikuma iesniedzējam var lūgt samaksāt par pieprasīto dokumentu kopiju izgatavošanu un nosūtīšanu.
   2.   Iepazīšanās ar dokumentiem uz vietas, kā arī ja kopiju skaits nepārsniedz A4 formāta 20 lappuses, ir bez maksas.
   3.   Maksu par dokumenta kopiju izgatavošanu un nosūtīšanu aprēķina, pamatojoties uz likmi, kas noteikta ar Tiesas sekretāra lēmumu. Tā nedrīkst pārsniegt darbības reālās izmaksas.
   4.   Uz publicētajiem dokumentiem attiecas īpaši tiem piemērojamā cenu sistēma.
   12. pants
   Dokumentu pavairošana
   1.   Šis lēmums neskar spēkā esošos tiesību aktus autortiesību jomā, kas var ierobežot dokumenta saņēmēja tiesības pavairot vai izmantot izpaustos dokumentus.
   2.   Dokumentus, uz kuriem attiecas autortiesības, kuru īpašniece ir Eiropas Savienības Tiesa un kuri ir izpausti saskaņā ar šo lēmumu, nedrīkst pavairot vai izmantot komerciālos nolūkos bez Eiropas Savienības Tiesas iepriekšējas rakstveida atļaujas.
   13. pants
   Piemērošanas pasākumi
   Tiesas sekretārs nosaka šā lēmuma piemērošanai vajadzīgos pasākumus. Šos pasākumus publicē Eiropas Savienības Tiesas interneta vietnē.
   14. pants
   Stāšanās spēkā
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   Tas aizstāj un atceļ Eiropas Savienības Tiesas 2012. gada 11. decembra Lēmumu par publisku piekļuvi Eiropas Savienības Tiesas rīcībā esošiem dokumentiem saistībā ar tās administratīvo pienākumu izpildi (OV C 38, 9.2.2013., 2. lpp.).

      Luksemburgā, 2016. gada 11. oktobrī

            Sekretārs

         Alfredo CALOT ESCOBAR

            Priekšsēdētājs

         Koen LENAERTS


title: Padomes Lēmums (ES) 2017/876 (2017. gada 18. maijs) par Eiropas Savienības pievienošanos Starptautiskajai Kokvilnas padomdevējai komitejai (ICAC)

text:
               23.5.2017

               LV

               Eiropas Savienības Oficiālais Vēstnesis

               L 134/23

         PADOMES LĒMUMS (ES) 2017/876
   (2017. gada 18. maijs)
   par Eiropas Savienības pievienošanos Starptautiskajai Kokvilnas padomdevējai komitejai (ICAC)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 3. un 4. punktu saistībā ar 218. panta 6. punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Savienība ir pārstāvēta vairākās starptautiskās patēriņa preču struktūrās, bet tā nav Starptautiskās Kokvilnas padomdevējas komitejas (“ICAC”) dalībniece.

               (2)

               Padome 2004. gada 27. aprīlī, 2008. gada 27. maijā un 2010. gada 10. maijā savos secinājumos saistībā ar ES rīcības plānu par lauksaimniecības patēriņa preču ķēdēm, atkarību un nabadzību, ES un Āfrikas partnerību kokvilnas nozares attīstības atbalstam un par Savienības rīcības pastiprināšanu preču jomā aicināja Komisiju izskatīt iespējamo Savienības dalību ICAC.

               (3)

               Padome 2013. gada 16. septembrī pilnvaroja Komisiju Savienības vārdā risināt sarunas par Savienības pievienošanos ICAC saskaņā ar ICAC noteikumu un nosacījumu II panta 1. un 2. iedaļu, apliecinot, ka dalība ICAC ir Savienības interesēs, ņemot vērā kokvilnas nozīmi Savienības lauksaimniecības un rūpniecības ekonomikā un tirdzniecības uzņēmumiem. Savienība ir kokvilnas ražotāja un no kokvilnas neto importētājas ir kļuvusi – no 2009. gada – par kokvilnas neto eksportētāju. Turklāt Savienības tekstilizstrādājumu un apģērbu ražošanas nozare ir kokvilnas auduma nozīmīga izmantotāja. Kokvilna ir arī svarīga Eiropas attīstības sadarbības joma, jo Savienība joprojām ir vien no lielākajiem līdzekļu devējiem kokvilnas nozarei Āfrikā.

               (4)

               Savienība veiks iemaksu saskaņā ar ICAC noteikumu un nosacījumu II panta 2.a iedaļas 2. punkta c) apakšpunktu. Savienība nevar uzņemties atbildību par jebkuras ICAC dalībnieces jebkādu esošu vai turpmāku finanšu parādu.

               (5)

               1979. gada Pievienošanās aktam pievienotais 4. protokols par kokvilnu (2) ir jāņem vērā arī turpmāk pēc Savienības pievienošanās ICAC.

               (6)

               Savienībai tādēļ būtu jāpievienojas ICAC,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināta Eiropas Savienības pievienošanās Starptautiskajai Kokvilnas padomdevējai komitejai.

      ICAC noteikumi un nosacījumi ir pievienoti šim lēmumam.
   2. pants
   Padomes priekšsēdētājs norīko personu vai personas, kas ir tiesīgas Savienības vārdā veikt ICAC noteikumu un nosacījumu II panta 2.a iedaļā minēto paziņojumu.
   3. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2017. gada 18. maijā

            Padomes vārdā –

            priekšsēdētājs

         C. ABELA

      (1)  2017. gada 16. maija piekrišana (Oficiālajā Vēstnesī vēl nav publicēta).

      (2)  OV L 291, 19.11.1979., 174. lpp.

         Saturs

                  I PANTS –

               PILNVARAS
               26

                  II PANTS –

               DALĪBA
               26

                  III PANTS –

               PADOMDEVĒJU KOMITEJA
               28

                  IV PANTS –

               PASTĀVĪGĀ KOMITEJA
               28

                  V PANTS –

               PASTĀVĪGĀS KOMITEJAS AMATPERSONAS
               30

                  VI PANTS –

               PASTĀVĪGĀS KOMITEJAS APAKŠKOMITEJAS
               31

                  VII PANTS –

               SEKRETARIĀTS
               32

                  VIII PANTS –

               BUDŽETA PROCEDŪRAS
               33

                  IX PANTS –

               INFORMĀCIJAS SNIEGŠANA
               34

                  X PANTS –

               VALODAS
               35

                  XI PANTS –

               BALSOŠANA
               36

                  XII PANTS –

               SADARBĪBA AR CITĀM ORGANIZĀCIJĀM
               36

                  XIII PANTS –

               GROZĪJUMI
               36

                  XIV PANTS –

               AIZSTĀJAMĪBA
               36

                  Sekretariāta birojs

                  1629 K Street NW Suite 702

                     Washington DC 20006 USA

                  Tālrunis: (202) 463-6660

                  Fakss: (202) 463-6950

                  E-pasts: secretariat@icac.org

      STARPTAUTISKĀS KOKVILNAS PADOMDEVĒJU
      KOMITEJAS
      NOTEIKUMI UN NOSACĪJUMI
      Pieņemti 31. plenārsēdē 1972. gada 16. jūnijā
      (ar grozījumiem līdz 2015. gada 11. novembrim 74. plenārsēdē)

         I PANTS – PILNVARAS

      Starptautiskās kokvilnas padomdevēju komitejas (turpmāk ICAC) uzdevumi ir:

                  a.

                  novērot un cieši sekot līdzi notikumiem, kas ietekmē situāciju kokvilnas jomā pasaulē;

                  b.

                  ievākt, izplatīt un glabāt pilnīgu, ticamu un savlaicīgu statistiku un citu informāciju par kokvilnas ražošanu, tirdzniecību, patēriņu, krājumiem un cenām pasaulē, kā arī par citu tekstilšķiedru vai tekstilizstrādājumu ražošanu, tirdzniecību, patēriņu, krājumiem un cenām pasaulē, ja šī statistika un informācija ietekmē ekonomiku kokvilnas jomā un nedublē uzdevumus, kurus dalībnieki ir uzticējuši citām starptautiskām struktūrām;

                  c.

                  vajadzības gadījumā ierosināt ICAC dalībniekiem jebkurus pasākumus, kas pēc ICAC uzskata ir piemēroti un praksē īstenojami, lai sekmētu starptautisko sadarbību, kuras mērķis ir attīstīt un saglabāt stabilu pasaules ekonomiku kokvilnas jomā;

                  d.

                  būt par forumu starptautiskām diskusijām par jautājumiem saistībā ar kokvilnas cenām, taču neietekmējot apspriedes, kas šobrīd norisinās citur, piemēram, ANO Tirdzniecības un attīstības konferences (UNCTAD) ietvaros. Šādām diskusijām būtu regulāri jānotiek gan Pastāvīgajā komitejā, gan ikgadējās plenārsēdēs.

         II PANTS – DALĪBA

         1. nodaļa – Nosacījumi dalībai

                  a.

                  Dalība ICAC ir atvērta visiem Apvienoto Nāciju Organizācijas locekļiem vai Apvienoto Nāciju Organizācijas Pārtikas un lauksaimniecības organizācijas locekļiem, kas pauž interesi par kokvilnu.

                  b.

                  Jebkura cita valdība, kas pauž interesi par kokvilnu, ir tiesīga pieteikties dalībai.

         2. nodaļa – Pievienošanās: pievienošanās dalībnieku saistības

      Pievienošanos ICAC reglamentē turpmāk minētās procedūras.

                  a.

                  Pieteikuma iesniedzēja nosūta paziņojumu izpilddirektoram, norādot, ka:

                              (1)

                              tai ir interese par kokvilnu;

                              (2)

                              tā ir gatava izpildīt no dalības izrietošos pienākumus attiecībā uz:

                                          (a)

                                          to ICAC noteikumu un nosacījumu pieņemšanu, kas ir spēkā attiecīgajā laikposmā;

                                          (b)

                                          informācijas iesniegšanu par situāciju kokvilnas jomā un saistītajiem jautājumiem saskaņā ar ICAC noteiktajām prasībām un darba programmām, ko var pieņemt laiku pa laikam, un

                                          (c)

                                          savu noteikto dalības maksājumu veikšanu.

                  b.

                  Pastāvīgā komiteja vai vajadzības gadījumā Padomdevēju komiteja pēc tam izskata pieteikuma iesniedzējas paziņojumu.

                  c.

                  Tādas pieteikuma iesniedzējas pievienošanos, kura atbilst šā panta 1. nodaļas a) punktā izklāstītajiem dalības nosacījumiem, parasti apstiprina nākamajā Pastāvīgās komitejas sanāksmē. Taču, ja pievienošanās jautājums tiek izskatīts plenārsēdē, tad pievienošanos apstiprina Padomdevēju komiteja.

                  d.

                  Dalības pieteikumu saskaņā ar šā panta 1. nodaļas b) punkta noteikumiem izskata Padomdevēju komiteja.

                  e.

                  Ja tā apstiprina vai atbalsta pieteikuma iesniedzējas uzņemšanu ICAC, tad Pastāvīgā komiteja vai Padomdevēju komiteja vienlaikus apstiprina finanšu iemaksas summu, kas saskaņā ar šā panta 4. nodaļas c) punktu ir noteikta šai dalībvalstij tās pievienošanās gadā.

                  f.

                  Izpilddirektors rakstiski paziņo attiecīgajai pieteikuma iesniedzējai par pieņemto lēmumu.

         3. nodaļa – Izstāšanās

      Dalībnieka izstāšanos no ICAC reglamentē šāda procedūra:

                  a.

                  jebkurš dalībnieks, kas vēlas izstāties, nosūta attiecīgu paziņojumu izpilddirektoram, norādot datumu, kad tas vēlas, lai izstāšanās stātos spēkā, kas ir vismaz 30 dienas pēc tam, kad izpilddirektors saņēmis paziņojumu;

                  b.

                  izpilddirektors informē Padomdevēju komiteju vai vajadzības gadījumā Pastāvīgo komiteju par izstāšanos un, pieņemot zināšanai izstāšanos, paziņo attiecīgajam dalībniekam par tā finanšu statusu attiecībā pret ICAC.

         4. nodaļa – Dalībnieku finansiālās saistības

                  a.

                  Katra dalībnieka dalības maksu nosaka kā summu, kas noapaļota līdz tuvākajiem USD 100 un kuru veido:

                              (1)

                              pamatiemaksa, proti, 40 % no visiem dalības maksājumiem dalībnieki sedz vienādās daļās, un

                              (2)

                              proporcionāla iemaksa, proti, proporcionālo iemaksu kopsumma atbilst budžeta vajadzību summai, no kuras atņemta summa, ko veido vienādās daļās veiktie maksājumi. Proporcionālo iemaksu nosaka, balstoties uz vidējo neapstrādātas kokvilnas tirdzniecības apmēru (eksports un imports) četros pēdējos “kokvilnas gados” (no augusta līdz jūlijam), kas beigušies pirms tā ICAC finanšu gada, uz kuru attiecas iemaksas.

                  b.

                  Iemaksas tiek noteiktas katra gada 1. jūlijā un ir maksājamas turpmākajos trīs ICAC finanšu gada mēnešos. Katru no dalībnieka saņemto maksājumu attiecina uz visilgāk nenomaksāto parādu, kas šim dalībniekam ir pret ICAC.

                  c.

                     ICAC dalībnieka sākotnējo dalības maksu aprēķina saskaņā ar šā panta 4. nodaļas a) punktu. Šādu sākotnējo dalības maksu proporcionāli maksā atbilstoši ICAC finanšu gada atlikušo pilnu kvartālu skaitam. Proporcionālo iemaksu nosaka, balstoties uz vidējā tirdzniecības apmēra attiecību, ko izmantoja, lai noteiktu pašreizējo dalībnieku pēdējā laikā aprēķinātās proporcionālās iemaksas.

                  d.

                  Dalībnieka sākotnējā dalības maksa attiecas uz laikposmu, kas sākas šā dalībnieka pievienošanās dienā, un ir maksājama turpmāko trīs mēnešu laikā.

                  e.

                  Dalībnieka izstāšanās vai dalības apturēšanas gadījumā neatlaiž vai neatmaksā nevienu daļu no šā dalībnieka dalības maksas par to ICAC finanšu gadu, kura laikā notiek izstāšanās. Nesamaksātā dalības maksa par minēto gadu ir maksājama dienā, kad izpilddirektors saņem šā panta 3. nodaļas a) punktā minēto paziņojumu.

                  f.

                  Ja dalībnieka dalības maksas iemaksa ir aizkavējusies par 12 mēnešiem (izņemot nelielu summu, kas nepārsniedz 15 % no šā dalībnieka pašreizējās gada dalības maksas), tad izpilddirektors paziņo attiecīgajam dalībniekam, ka dokumentu un citu pakalpojumu piegāde tiks pārtraukta sešus mēnešus pēc šā paziņojuma dienas, ja vien līdz tam netiks saņemts maksājums. Ja pēc turpmākiem sešiem mēnešiem maksājums joprojām nav saņemts, tad minētā dalībnieka dalību aptur.

                  g.

                  Dalībnieka, kas ir izstājies saskaņā ar šā panta 3. nodaļu vai kura dalība ir apturēta saskaņā ar 4. nodaļas f) punktu, dalību no jauna atļauj tikai tad, kad ir samaksāta vismaz viena piektdaļa no visiem šā dalībnieka parādiem pret ICAC. Dalībnieka dalība turpinās tikai tad, ja neuzkrājas jauni kavēti maksājumi un vienlaikus tiek pilnībā atmaksāti tā parādi pret komiteju, un tikai tad, ja dalībnieks turpina atmaksāt savu parādu pret komiteju, katru gadu veicot iemaksas, kas nav mazākas par vienu ceturtdaļu no atlikušā parāda.

         III PANTS – PADOMDEVĒJU KOMITEJA

         1. nodaļa – Definīcija

      Šajos noteikumos un nosacījumos vārdi “Padomdevēju komiteja” nozīmē ICAC sanāksmi plenārsēdes formā.

         2. nodaļa – Sanāksmju biežums un norises vieta

      Padomdevēju komitejas sanāksmes notiek pēc dalībnieku aicinājuma. Regulāras sanāksmes parasti notiek vismaz vienreiz kalendārajā gadā. Pastāvīgā komiteja var sasaukt papildu sanāksmes. Plenārsēžu organizēšanas aicinājumus nevar pieņemt no dalībniekiem, kuru ICAC dalības maksas iemaksas ir aizkavējušās par vairāk nekā gadu.
      Padomdevēju komitejas sanāksmes iespēju robežās pārmaiņus notiek kokvilnas eksportētājās dalībvalstīs un kokvilnas importētājās dalībvalstīs. Tā kā organizācijas galvenā mītne ir Amerikas Savienotajās Valstīs, tad sanāksmēm tur būtu jānotiek biežāk nekā citās dalībvalstīs un parasti intervālos, kas nepārsniedz piecus gadus.

         3. nodaļa – Sanāksmju apmeklēšana

         ICAC adresētu dalībnieka aicinājumu, kurā tiek piedāvāts organizēt Padomdevēju komitejas sanāksmi, paplašina tā, lai visu dalībnieku delegācijas būtu tiesīgas apmeklēt sanāksmi un piedalīties tajā, ja tās to vēlas. Komiteja pati var izdot aicinājumu dalībniekiem.

         4. nodaļa – Sanāksmju procedūra

                  a.

                  Katrā Padomdevēju komitejas sanāksmē uzņēmējs dalībnieks ieceļ konferences priekšsēdētāju. Pastāvīgās komitejas priekšsēdētājs būs priekšsēdētāja pirmais vietnieks. Uzņēmējs dalībnieks var iecelt vienu vai vairākus citus priekšsēdētāja vietniekus. Konferences priekšsēdētājs parasti vada Koordinācijas komitejas sanāksmes un plenārsēdes. Citas komitejas ieceļ pašas savu priekšsēdētāju un priekšsēdētāja vietniekus.

                  b.

                     ICAC izpilddirektors pilda ģenerālsekretāra funkcijas un var iecelt vienu vai vairākus ģenerālsekretāra vietniekus. Izpilddirektora prombūtnes gadījumā uzņēmējs dalībnieks ieceļ ģenerālsekretāru.

                  c.

                  Katrs dalībnieks pēc iespējas agrāk paziņo izpilddirektoram savu pārstāvju, viņu vietnieku, kā arī padomnieku vārdus un uzvārdus, kā arī citu šāda veida informāciju (tostarp par delegācijas vadītāja iecelšanu), kas var būt vajadzīga reģistrācijai.

                  d.

                  Jebkura jautājuma apspriešanas laikā ikviens dalībnieks var ierosināt procedūras jautājumu, kā arī lūgt izbeigt debates vai tās atlikt. Šādā gadījumā priekšsēdētājs nekavējoties paziņo savu lēmumu, kas ir spēkā, ja vien sanāksmē to nenoraida.

         5. nodaļa – Pilnvaras

                  a.

                  Iecelt izpilddirektoru un noteikt viņa vai viņas pamatlīgumu un atalgojumu.

                  b.

                  Izskatīt un rīkoties attiecībā uz jebkuru citu jautājumu ICAC pilnvaru ietvaros.

         IV PANTS – PASTĀVĪGĀ KOMITEJA

         1. nodaļa – Attiecības ar Padomdevēju komiteju

                  a.

                  Plenārsēžu starplaikā Padomdevēju komiteju Vašingtonā (Kolumbijas apgabals) pārstāv tai pakļautā Pastāvīgā komiteja.

                  b.

                  Padomdevēju komiteja var deleģēt Pastāvīgajai komitejai pilnvaras īpašos jautājumos. Padomdevēju komiteja var grozīt vai atsaukt šādu pilnvaru deleģēšanu.

                  c.

                  Padomdevēju komiteja var pārskatīt visus Pastāvīgās komitejas veiktos pasākumus.

                  d.

                  Pastāvīgās komitejas priekšsēdētājs ziņo katrā Padomdevēju komitejas sanāksmē par Pastāvīgās komitejas darbību kopš pēdējās sanāksmes.

         2. nodaļa– Dalība

      Visiem ICAC dalībniekiem ir tiesības būt par Pastāvīgās komitejas locekļiem.

         3. nodaļa – Pilnvaras, pienākumi un atbildības jomas

      a.   Pamatuzdevumi:

                  (1)

                  kalpot par forumu viedokļu apmaiņai par pašreizējo un turpmāko attīstību pasaules kokvilnas tirgū;

                  (2)

                  praksē īstenot visus Padomdevēju komitejas norādījumus, lēmumus un ieteikumus;

                  (3)

                  sagatavot darba programmas;

                  (4)

                  nodrošināt darba programmu īstenošanu, ciktāl to pieļauj ICAC finanšu stāvoklis. Šī atbildības joma cita starpā ietver šādus uzdevumus (uzskaitījums nav izsmeļošs):

                              (a)

                              noteikt izdodamo ziņojumu un publikāciju skaitu, veidu un izplatību;

                              (b)

                              deleģēt sekretariātam vai piemērotai apakškomitejai to apstiprinātās darba programmas punktu izskatīšanu, kurus Pastāvīgā komiteja nevēlas izskatīt pati;

                              (c)

                              uzlabot statistiku;

                              (d)

                              sabiedriskās attiecības;

                  (5)

                  sagatavot Padomdevēju komitejai darba kārtību un grafiku un sniegt ieteikumus apsvēršanai šajā komitejā. Darba kārtībā būtu jāiekļauj Padomdevēju komitejas nākamās sanāksmes datums un norises vieta;

                  (6)

                  izveidot praktiski iespējamu sadarbību ar Apvienoto Nāciju Organizāciju, Apvienoto Nāciju Organizācijas Pārtikas un lauksaimniecības organizāciju, Starptautisko kokvilnas institūtu un citām starptautiskām organizācijām, kas nodarbojas ar ICAC interesējošiem jautājumiem.

            b.   Uzdevumi finanšu jomā:
      uzraudzīt ICAC finanses. Šī atbildības joma cita starpā paredz (uzskaitījums nav izsmeļošs) pieņemt budžetu un novērtējuma skalu dalībnieku dalības maksām par nākamo ICAC finanšu gadu.
      c.   Administratīvi uzdevumi:

                  (1)

                  izveidot un vadīt Vašingtonā (Kolumbijas apgabals) sekretariātu, kurā ietilpst izpilddirektors un viņa vai viņas personāls. (Skatīt VII pantu);

                  (2)

                  pieņemt darbā šādu personālu, ko uzskata par piemērotu, paturot prātā to, ka ir vēlams piesaistīt kvalificētu personālu no pēc iespējas vairāk dalībniekiem;

                  (3)

                  iecelt jaunu izpilddirektoru un noteikt viņa vai viņas nodarbināšanas noteikumus, kas nepieciešamības gadījumā attiecas uz starpposmu starp Padomdevēju komitejas sanāksmēm;

                  (4)

                  noteikt savu amatpersonu vai sekretariāta pienākumus un atbildības jomas, ko Pastāvīgā komiteja uzskata par vajadzīgiem efektīvai darbībai;

                  (5)

                  ieteikt šo noteikumu un nosacījumu grozījumus.

         4. nodaļa – Darba uzticēšana

      Pastāvīgā komiteja var uzticēt darbu jebkurai apakškomitejai jautājumos, kuri ir šīs apakškomitejas kompetencē.

         5. nodaļa – Pastāvīgās komitejas procedūras

      a.   Vispārējas procedūras

                  (1)

                  Sanāksmes notiek pēc priekšsēdētāja vai izpilddirektora aicinājuma, pēc jebkura dalībnieka pieprasījuma vai uz Pastāvīgās komitejas lēmuma pamata.

                  (2)

                  Parasti par sanāksmi paziņo vismaz 10 dienas iepriekš.

                  (3)

                  Sanāksmes ir slēgtas, ja vien Pastāvīgā komiteja nelemj citādi.

            b.   Kvorums

                  (1)

                  Klātesoši delegāti no vienas trešdaļas dalībnieku veido kvorumu.

                  (2)

                  Ja kvoruma nav, sanāksmi turpina, ja ir pārstāvēti vismaz astoņi dalībnieki. Tomēr sanāksmes protokolā norāda, kuri lēmumi (ja tādi ir) tika pieņemti bez kvoruma un kuri dalībnieki (ja tādi ir) atturējās, pieņemot šos lēmumus.

                  (3)

                  Parasti visi šādi lēmumi kļūst saistoši. Tomēr tie dalībnieki, kuri vai nu nepiedalījās sanāksmē vai nepauda savu nostāju, var izteikt savus iebildumus desmit dienu laikā pēc pagaidu protokola datuma; ja lēmuma noraidītāju skaits ir lielāks nekā to skaits, kuri sanāksmē atbalstīja lēmumu, tad lēmums tiks atcelts, un šo faktu norāda protokola galīgajā redakcijā.

            c.   Darba kārtība

                  (1)

                  Pirmais darba kārtības punkts visās sanāksmēs ir darba kārtības pieņemšana.

                  (2)

                  Izpilddirektors sagatavo pagaidu darba kārtību, ko nosūta visiem dalībniekiem kopā ar paziņojumu par sanāksmi. Jebkurš dalībnieks var iekļaut pagaidu darba kārtībā jaunu darba kārtības punktu, paziņojot par to izpilddirektoram vismaz vienu nedēļu pirms sanāksmes.

                  (3)

                  Sanāksmes laikā darba kārtībai var pievienot jaunu darba kārtības punktu, ja vien pret to neiebilst klātesošo dalībnieku vairākums. Tomēr jebkuru pasākumu saistībā ar šo darba kārtības punktu šajā sanāksmē pieņem vienbalsīgi.

                  (4)

                  Jebkuru sanāksmes laikā iesniegtu jaunu priekšlikumu minētajā sanāksmē pieņem vienbalsīgi.

            d.   Protokols

                  (1)

                  Sanāksmju pagaidu protokolus sagatavo kopsavilkuma veidā. Stenogrammu sagatavo tikai pēc izpilddirektora, amatpersonas vai dalībnieka pieprasījuma.

                  (2)

                  Ikvienam sanāksmes dalībniekam ir tiesības pārskatīt materiālus, kas attiecas uz viņu vai ir ar viņu saistīti. Visas izmaiņas paziņo sekretariātam 10 dienu laikā pēc sanāksmes.

                  (3)

                  Pēc tam protokola galīgo redakciju nosūta visiem dalībniekiem.

         V PANTS – PASTĀVĪGĀS KOMITEJAS AMATPERSONAS

         1. nodaļa

                  a.

                  Pastāvīgās komitejas amatpersonas ir priekšsēdētājs, priekšsēdētāja pirmais vietnieks un priekšsēdētāja otrais vietnieks.

                  b.

                  Pastāvīgās komitejas amatpersonas ievēl katrā regulārajā Padomdevēju komitejas sanāksmē. Viņi pilda savus amata pienākumus, līdz ir ievēlēti viņu amata pārņēmēji.

                  c.

                  Ievēlot Pastāvīgās komitejas amatpersonas, Padomdevēju komiteja ņem vērā:

                              (i)

                              rotāciju uz pēc iespējas plašāka ģeogrāfiskā pamata;

                              (ii)

                              pienācīgu gan kokvilnas importētāju dalībnieku, gan kokvilnas eksportētāju dalībnieku pārstāvniecību;

                              (iii)

                              spējas, interesi un līdzdalību komitejas darbā.

                  d.

                  Amatpersonas pilda savus pienākumus, nesaņemot par to atlīdzību no ICAC. ICAC nesedz nekādus amatpersonu izdevumus, ja vien Pastāvīgā komiteja nelemj citādi īpašu un specifisku uzdevumu gadījumā, kuri ir saistīti ar ceļošanas izdevumiem.

         2. nodaļa – Pilnvaru termiņš

      Pastāvīgās komitejas amatpersonas ievēlē uz vienu gadu. Ārkārtējos apstākļos viņas var ievēlēt uz vēl vienu termiņu. Ja iespējams, priekšsēdētāja pirmais vietnieks ieņems iepriekšējā priekšsēdētāja amatvietu un priekšsēdētāja otrais vietnieks ieņems priekšsēdētāja pirmā vietnieka amatvietu.

         3. nodaļa – Vēlēšanu procedūras

      Izvirzīšanas komitejas, kurā var iesaistīties visi dalībnieki, sanāksmi sasauc ne vēlāk kā četrus mēnešus pirms plenārsēdes. Izvirzīšanas komiteja ievēl savu priekšsēdētāju. Izvirzīšanas komiteja ziņo Pastāvīgajai komitejai, kas pēc tam sniedz piemērotus ieteikumus Padomdevēju komitejai. Pastāvīgās komitejas delegātiem, kuri pārstāv dalībniekus, kuru ICAC dalības maksas iemaksas izvirzīšanas komitejas sanāksmes brīdī ir aizkavējušās par vairāk nekā gadu, nav tiesību tikt izvirzītiem par Pastāvīgās komitejas amatpersonām.

         4. nodaļa – Priekšsēdētājs

                  a.

                  Priekšsēdētājs parasti vada sanāksmes un ir visu apakškomiteju un darba grupu ex-officio loceklis.

                  b.

                  Ja kādu iemeslu dēļ priekšsēdētājs nevar pabeigt darbu savā amatā līdz pilnvaru termiņa beigām, tad priekšsēdētāja pirmais vietnieks pagaidu kārtā kļūst par priekšsēdētāju līdz jauna priekšsēdētāja ievēlēšanai.

         5. nodaļa – Priekšsēdētāja vietnieki

                  a.

                  Priekšsēdētāja pirmais vietnieks vada Pastāvīgās komitejas sanāksmes priekšsēdētāja prombūtnes gadījumā vai pēc viņa lūguma.

                  b.

                  Priekšsēdētāja otrais vietnieks vada Pastāvīgās komitejas sanāksmes priekšsēdētāja un/vai priekšsēdētāja pirmā vietnieka prombūtnes gadījumā vai pēc viņa lūguma.

                  c.

                  Ja kādu iemeslu dēļ priekšsēdētāja pirmais vietnieks nevar pabeigt darbu savā amatā līdz pilnvaru termiņa beigām vai viņa amata vieta ir brīva, jo viņš pagaidu kārtā ir kļuvis par priekšsēdētāju saskaņā ar šā panta 4. nodaļas b) punktu, tad priekšsēdētāja otrais vietnieks pagaidu kārtā automātiski kļūst par priekšsēdētāja pirmo vietnieku līdz jauna priekšsēdētāja vietnieka ievēlēšanai.

         VI PANTS – PASTĀVĪGĀS KOMITEJAS APAKŠKOMITEJAS

         1. nodaļa – Pastāvīgā komiteja

      Pastāvīgā komiteja var izveidot apakškomitejas vai darba grupas, noteikt to pilnvaras un izbeigt to darbību vai atbrīvot tās no pienākumu izpildes.

         2. nodaļa – Apakškomitejas

      Jebkurā apakškomitejā vai darba grupā var piedalīties visi Pastāvīgās komitejas dalībnieki.

         3. nodaļa – Apakškomiteju pilnvaras, pienākumi un atbildības jomas

                  a.

                  Katra apakškomiteja

                              (1)

                              atbild Pastāvīgajai komitejai par darbu, ko tai uzticējusi Padomdevēju komiteja vai Pastāvīgā komiteja;

                              (2)

                              var vērst Pastāvīgās komitejas uzmanību uz jebkuru citu jautājumu, kas ir šīs apakškomitejas kompetencē;

                              (3)

                              ievēl savu priekšsēdētāju un priekšsēdētāja vietnieku. Ja kādu iemeslu dēļ kādas apakškomitejas priekšsēdētājs nespēj turpināt darbu šajā amatā, tad šīs apakškomitejas priekšsēdētāja vietnieks kļūst par priekšsēdētāju, un apakškomiteja ievēl jaunu priekšsēdētāja vietnieku;

                              (4)

                              var noteikt savu formālu vai neformālu reglamentu.

         VII PANTS – SEKRETARIĀTS

         1. nodaļa

      Sekretariātu vada izpilddirektors, kurš ir apmaksāts pilnas slodzes darba ņēmējs un ieņem amatu uz laikposmu, kas atbilst viņa vai viņas darba līguma ilgumam.

                  a.

                  Viņa vai viņas nodarbināšanas nosacījums ir tas, ka viņam nav būtisku finansiālu interešu, kas ietekmētu ICAC darba veikšanu, un ka viņš vai viņa nelūdz un nesaņem norādījumus no jebkuras iestādes ārpus ICAC.

                  b.

                  Pret izpilddirektoru visos jautājumos ir tāda pati attieksme kā pret pārējiem sekretariāta locekļiem, izņemot ar dzīves dārdzības indeksu saistītās algu un pensiju iemaksu korekcijas noteikšanu un īstenošanu, ko izpilddirektora gadījumā nosaka saskaņā ar ANO sistēmu.

                  c.

                  Izpilddirektors

                              (1)

                              ir:

                                          (a)

                                             ICAC kasieris, taču bez personīgās finanšu atbildības savu pienākumu parastas izpildes ietvaros;

                                          (b)

                                          Padomdevēju komitejas ģenerālsekretārs;

                                          (c)

                                          Pastāvīgās komitejas un tai pakļauto struktūru sekretārs, ja vien viņš vai viņa nedeleģē savas pilnvaras kādam savam darbiniekam;

                                          (d)

                                          visas ICAC dokumentācijas pārvaldītājs;

                                          (e)

                                          atbildīgs par sekretariāta darbiniekiem;

                              (2)

                              ir:

                                          (a)

                                          pilnībā atbildīgs par sekretariātam uzticēto darba programmu;

                                          (b)

                                          atbildīgs par darba kārtības, grafiku; tehnisko dokumentu, procedūru norises kārtības, uzaicinājumu un sanāksmju protokolu sagatavošanu;

                                          (c)

                                          atbildīgs par jautājumiem saistībā ar protokolu un par saziņu ar dalībniekiem, citām starptautiskām struktūrām un valstu struktūrām, kam ir interese par ICAC darbu;

                              (3)

                              kā arī:

                                          (a)

                                          pārstāv Pastāvīgo komiteju, noslēdzot vienošanās ar uzņēmējiem dalībniekiem attiecībā uz Padomdevēju komitejas sanāksmēm;

                                          (b)

                                          apspriežoties ar uzņēmējiem dalībniekiem, sniedz komitejām tehnisku palīdzību Padomdevēju komitejas sanāksmēs;

                                          (c)

                                          sagatavo izskatīšanai Pastāvīgajā komitejā sīku gada budžetu, kurā iekļautas šādas izdevumu kategorijas: algas, pensiju iemaksas, ceļa un uzturēšanās izdevumi, biroja iekārtas, īres izmaksas un procentu maksājumi, norādot personālresursus, kas vajadzīgi administratīvām, tehniskām un citām darbībām;

                                          (d)

                                          sagatavo izskatīšanai Pastāvīgajā komitejā priekšlikumu par novērtējuma skalu dalības maksām;

                                          (e)

                                          katru ceturksni sniedz sīku informāciju par līdzšinējiem izdevumiem no apstiprinātā budžeta;

                              (4)

                              ir atbildīgs par citiem pienākumiem vai atbildības jomām, ko viņam vai viņai laiku pa laikam uztic Padomdevēju komiteja vai Pastāvīgā komiteja.

         2. nodaļa

      Sekretariāts atbild par to, lai

                  a.

                  pieprasītu no dalībniekiem IX pantā minēto informāciju, kā arī tādu īpašu informāciju, ko var pieprasīt Padomdevēju komiteja vai Pastāvīgā komiteja;

                  b.

                  izstrādātu un uzturētu spēkā vienošanās par informācijas apmaiņu par ICAC darbu ar trešo valstu valdībām, citām starptautiskām organizācijām un privātām struktūrām;

                  c.

                  saskaņā ar Padomdevēju komitejas vai Pastāvīgās komitejas paredzētajiem noteikumiem sagatavotu, publicētu un izplatītu Quarterly Statistical Bulletin [šīs publikācijas iznākšanas biežums 43. plenārsēdē tika mainīts uz divreiz gadā], Monthly Review of the World Situation [šīs publikācijas iznākšanas biežums 43. plenārsēdē tika mainīts uz katru otro mēnesi] un uz šīm publikācijām balstītu paziņojumu presei;

                  d.

                  sagatavotu citus tādus ziņojumus un izvērtējumus, ko var pieprasīt Padomdevēju komiteja un Pastāvīgā komiteja, kā arī saskaņā ar VI panta 1. nodaļu izveidotās apakškomitejas vai darba grupas;

                  e.

                  dalībniekiem tiktu paziņots par Padomdevēju komitejas, Pastāvīgās komitejas un apakškomiteju sanāksmēm. Izpilddirektors lemj par to, kurš jāinformē par citām sanāksmēm.

         3. nodaļa

                  a.

                  Paziņojumus presei vai citus dokumentus, kas rada iespaidu, ka tie pauž ICAC viedokļus vai uzskatus, var izdot tikai ar Padomdevēju komitejas vai – vajadzības gadījumā – Pastāvīgās komitejas piekrišanu.

                  b.

                  Pēc sekretariāta paša iniciatīvas publicētajiem paziņojumiem vai rakstiem pievieno atrunu, saskaņā ar kuru tiek izslēgta jebkāda atbildība no ICAC puses.

         4. nodaļa

      Dalībnieki atbild par to, lai ieceltu koordinācijas aģentūru, kas ir sekretariāta galvenais kontaktpunkts.

         VIII PANTS – BUDŽETA PROCEDŪRAS

         1. nodaļa

         ICAC finanšu gads sākas 1. jūlijā.

         2. nodaļa

      Par katru finanšu gadu izpilddirektors iesniedz izdevumu budžetu un novērtējuma skalu dalībnieku dalības maksām Pastāvīgajai komitejai, kas ir tiesīga pilnībā vai daļēji tos grozīt un kuras rīcība šādos gadījumos ir galīga, ja vien Padomdevēju komiteja tos negroza.

         3. nodaļa – Konti

                  a.

                  Izdevumus debetē tā finanšu gada kontos, kurā maksājumi tiek faktiski veikti.

                  b.

                  Ieņēmumus ieskaita tā finanšu gada kontos, kurā līdzekļi tiek faktiski saņemti.

                  c.

                  Sekretariāts sagatavo un iesniedz Pastāvīgajai komitejai ceturkšņa pārskatus par ICAC finanšu stāvokli 30. septembrī, 31. decembrī, 31. martā un 30. jūnijā.

         4. nodaļa – Revīzijas

                  a.

                  Pastāvīgā komiteja pieaicina atzītu revidentu, kurš vismaz reizi gadā veic ICAC kontu revīziju.

                  b.

                  Pēc katrām izmaiņām izpilddirektora amatā Pastāvīgā komiteja var noteikt īpašas revīzijas veikšanu.

                  c.

                  Pēc revidenta ziņojuma saņemšanas sekretariātā katru ziņojumu iesniedz Pastāvīgajai komitejai un koordinācijas aģentūrām apstiprināšanai nākamajā Pastāvīgās komitejas sanāksmē.

         5. nodaļa – Līdzekļi

                  a.

                  Ja vien Pastāvīgā komiteja nav norādījusi citādi, visus līdzekļus, ko saņem ICAC, ieskaita darba fondā. Pastāvīgā komiteja laiku pa laikam nosaka dolāros izteiktu robežvērtību, ko piemēro sekretariāta izrakstītajiem čekiem par darba fonda līdzekļu izmantošanu; sasniedzot vai pārsniedzot šo robežvērtību, ir vajadzīga Pastāvīgās komitejas priekšsēdētāja rakstiska piekrišana. Neviena atsevišķa persona, tostarp izpilddirektors, nevar parakstīt uz sava vārda izsniegtu čeku, kas paredzēts līdzekļu izmantošanai no kāda no komitejas kontiem.

                  b.

                  Pastāvīgās komitejas laiku pa laikam noteiktās summas ietvaros ir atļauts rezerves fonds. Pastāvīgā komiteja var atļaut līdzekļu izņemšanu no rezerves fonda, taču tikai tad, ja darba fondā pieejamie naudas līdzekļi nav pietiekami, lai segtu ICAC finansiālās saistības vai parādus. Katrai līdzekļu izņemšanai no rezerves fonda ir nepieciešama atļauja attiecībā uz konkrēto summu un laiku.

         6. nodaļa – Ieguldījumi

      Pēc Pastāvīgās komitejas norādījuma līdzekļus, kas pārsniedz pašreizējo prasību līmeni, var ieguldīt dolāros izteiktos, augstākās pakāpes īstermiņa vērtspapīros vai noguldīt uz valsts apdrošinātiem kontiem, par kuriem maksā ienākumu procentus.

         7. nodaļa – Aktīvu pārdošana

                  a.

                  Biroja mēbeles un iekārtas, kas ICAC vairs nav vajadzīgas, var pārdot saskaņā ar Pastāvīgās komitejas apstiprinātajām procedūrām.

                  b.

                  Gadījumā, ja ICAC likvidācija ir paredzama tuvākajā nākotnē, Pastāvīgā komiteja lemj par veidu, kādā vislabāk izpildīt ICAC nenokārtotās finansiālās saistības un pārdot visus atlikušos aktīvus.

                  c.

                  Pēc visu finansiālo saistību izpildīšanas atlikušos aktīvus atlīdzina dalības maksu pilnībā samaksājušiem dalībniekiem, sadalot tos proporcionāli summai, kas katrreiz tika faktiski iemaksāta pašreizējā finanšu gadā un iepriekšējos trīs finanšu gados.

         8. nodaļa – Pensiju plāns

                  a.

                  Pastāvīgā komiteja ir pilnvarota izstrādāt pensiju plānu sekretariāta locekļiem ar pilnu darba slodzi.

                  b.

                  Ja šāds plāns ir izstrādāts,

                              (1)

                                 ICAC veic ikgadējas iemaksas plānā; šīs iemaksas ir vismaz tikpat lielas kā attiecīgo darba ņēmēju gada iemaksas, bet nepārsniedz tās par vairāk nekā divām reizēm;

                              (2)

                              Pastāvīgā komiteja var grozīt vai atcelt plānu. Plāna atcelšanas vai ICAC likvidācijas gadījumā katrs iesaistītais darba ņēmējs saņem atlīdzību, kuru veido darba ņēmēja iemaksas un iemaksas, ko ICAC ir veikusi darba ņēmēja vārdā, kā arī uzkrāto procentu summa.

         IX PANTS – INFORMĀCIJAS SNIEGŠANA

         1. nodaļa

      Dalībnieki ar savu koordinācijas aģentūru starpniecību sniedz tādu pieejamu informāciju, kas var būt vajadzīga darba programmas īstenošanai. Šādu informāciju, kolīdz tā ir pieejama, visātrākajā veidā nosūta tieši sekretariātam.

         2. nodaļa

      Ja vien nav norādīts citādi, šādu informāciju iesniedz katru mēnesi (izņemot to, ka datus par noteikumiem nosūta tikai izmaiņu gadījumā vai pēc sekretariāta īpaša pieprasījuma):

                  a.

                  vietējās vienībās izteikts jēlkokvilnas daudzums, tostarp, ja iespējams, sadalījums pa šādiem šķiedras garumiem: līdz 3/4 collām, no 3/4 collām līdz 1-3/8 collām, 1-3/8 collas un vairāk, vai izteiktus metriskās sistēmas vienībās;

                              (1)

                              pa audzēšanas valstīm sadalīti krājumi, kas katra mēneša beigās atrodas:

                                          (a)

                                          vērptuvēs un citos uzņēmumos, kas izmanto kokvilnu;

                                          (b)

                                          valsts un privātās noliktavās, tranzītā, un visās citās vietās.

                              (2)

                              attīrīta (vai spiesta) kokvilna;

                              (3)

                              imports, kas sadalīts pa audzēšanas valstīm vai (ja šādi dati nav pieejami) pa izcelsmes valstīm;

                              (4)

                              pa audzēšanas valstīm sadalīts (ja iespējams) patēriņš:

                                          (a)

                                          vērptuvēs un citās ražotnēs;

                                          (b)

                                          mājsaimniecībās (ikgadēja aplēse);

                              (5)

                              sadedzināta vai citādā veidā iznīcināta kokvilna (ikgadēja aplēse);

                              (6)

                              eksports, kas sadalīts pa galamērķa valstīm un, ja iespējams, pa šķirnēm;

                              (7)

                              pa galamērķa valstīm sadalīts reeksports;

                  b.

                  norādes par paredzamo ražošanas apjomu, piemēram, par apstādāmo kokvilnas platību, mēslošanas līdzekļu pārdošanas apjomu, sēklu izplatīšanu, lauksaimnieku plāniem par kokvilnas audzēšanu, valdības kontrolēm un mērķiem;

                  c.

                  prognozes un aplēses attiecībā uz apstādītajām un novāktajām platībām, ražu un produkciju pa šķirnēm, sniedzot šo informāciju, tiklīdz tā ir pieejama un vismaz vienreiz stādīšanas laikā un vienreiz kokvilnas nobriešanas laikā. Informācija par ražu vēlams būtu jāizsaka attiecībā uz jēlkokvilnu, taču gadījumā, ja dati ir pieejami tikai par sēklu kokvilnu, būtu jāsniedz vismaz norādes par jēlkokvilnas ražu;

                  d.

                  ikmēneša, ceturkšņa vai gada (atkarībā no tā, kas ir lietderīgāk) statistika par kokvilnas dzijas un kokvilnas gabalpreču ražošanu, importu, kas sadalīts pa izcelsmes valstīm, un eksportu, kas sadalīts pa galamērķa valstīm; vēlams izteikt šos datus daudzuma vienībās;

                  e.

                  koordinācijas aģentūras tiek aicinātas, neatkarīgi no regulārā ikmēneša ziņojuma, nekavējoties ziņot par visām dalībnieku noteikumu izmaiņām, kas skar kokvilnu.

         3. nodaļa

      Ja tas nepieciešams saskaņā ar darba programmu, dalībnieki sadarbojas ar sekretariātu, sniedzot pieejamo informāciju par mākslīgo celulozes šķiedru, citu mākslīgo šķiedru un gabalpreču ražošanu, importu, eksportu un cenām.

         X PANTS – VALODAS

         1. nodaļa

         ICAC oficiālās un darba valodas ir angļu, franču, spāņu, krievu un arābu valoda.

         2. nodaļa

      Attiecībā uz Padomdevēju komitejas sanāksmēm

                  a.

                  Pastāvīgā komiteja lemj, kādus sinhronās tulkošanas pakalpojumus ICAC sniegs. Saistībā ar šiem pakalpojumiem ICAC neveic budžetā neparedzētus izdevumus.

                  b.

                  Oficiālus dalībnieku paziņojumus iesniedz vismaz vienā oficiālajā valodā.

         3. nodaļa

      Vienīgi praktisku apsvērumu dēļ Pastāvīgās komitejas un tai pakļauto struktūru sanāksmēs parasti tiks izmantota angļu valoda.

         4. nodaļa

                  a.

                  Angļu, franču un spāņu valodā publicē šādus dokumentus:

                              —

                              Padomdevēju komitejas sanāksmēs notikušo apspriežu kopsavilkumus;

                              —

                                 Monthly Review of the World Cotton Situation [šīs publikācijas iznākšanas biežums 43. plenārsēdē tika mainīts uz katru otro mēnesi]

                              —

                              Pastāvīgās komitejas protokolus [tulkošana franču un spāņu valodā tika apturēta 43. plenārsēdē].

                  b.

                  Visās oficiālajās valodās publicē šādus dokumentus:

                              —

                                 Annual Review of the World Cotton Situation;

                              —

                              Pastāvīgās komitejas priekšsēdētāja ziņojumu;

                              —

                              izpilddirektora ziņojumu;

                              —

                              plenārsēdes galīgo paziņojumu.

                  c.

                  Pastāvīgā komiteja nosaka, kādi citi svarīgi dokumenti ir publicējami dažādās valodās, ņemot vērā šo dokumentu lietderību dalībniekiem un ietekmi uz budžetu.

         XI PANTS – BALSOŠANA

         1. nodaļa

                  a.

                  Pieņemot savus lēmumus, Padomdevēju komiteja un Pastāvīgā komiteja cenšas panākt vienprātību.

                  b.

                  Ja Pastāvīgajā komitejā nevar panākt vienprātību, apspriežamo jautājumu var nodot izskatīšanai Padomdevēju komitejā, ja vien šajos vai citos ICAC noteikumos nav paredzēts, ka par šo jautājumu balso Pastāvīgajā komitejā. Padomdevēju komiteja lemj vienprātīgi. Ja Padomdevēju komitejā vienprātība nav panākta, pēc jebkura dalībnieka pieprasījuma jautājumu nodod balsošanai; šajā gadījumā jebkura ieteikuma vai priekšlikuma pieņemšanai ir vajadzīga klātesošo un balsojošo dalībnieku piekrišana ar divu trešdaļu balsu vairākumu.

                  c.

                  Katram dalībniekam ir viena balss.

                  d.

                  Atturēšanos neuzskata par balsojumu.

                  e.

                  Balsošana parasti notiek, paceļot roku, ja vien klātesošo un balsojošo dalībnieku vairākums nepieprasa balsošanu pēc saraksta. Pēc jebkura dalībnieka pieprasījuma notiek aizklātā balsošana.

         XII PANTS –SADARBĪBA AR CITĀM ORGANIZĀCIJĀM

         1. nodaļa

                  a.

                     ICAC sadarbojas ar citām sabiedriskām vai privātām, valsts vai starptautiska mēroga organizācijām. Pastāvīgā komiteja nosaka šādas sadarbības organizācijas, kā arī sadarbības veidu un apmēru.

                  b.

                  Ar uzņēmēja dalībnieka piekrišanu šīs organizācijas, kā arī trešo valstu valdības un sabiedrību var aicināt apmeklēt Padomdevēju komitejas sanāksmes. Piedalīšanās sanāksmēs notiek saskaņā ar nosacījumiem, kurus var paredzēt Padomdevēju komiteja vai Pastāvīgā komiteja.

         XIII PANTS – GROZĪJUMI

      Šos noteikumus un nosacījumus var grozīt tikai Padomdevēju komiteja, ja vien grozījumu veikšanas saistībā netiek konkrēti norādīts uz Pastāvīgo komiteju.

         XIV PANTS – AIZSTĀJAMĪBA

      Šie 1972. gada 16. jūnijā pieņemtie noteikumi un nosacījumi aizstāj visus agrākos aktus, rezolūcijas vai noteikumus un nosacījumus, kas ir pretrunā šiem noteikumiem un nosacījumiem.

         Indekss

                  Padomdevēju komiteja

                  1–9, 12–13

                  Darba kārtība

                  5–6, 8

                  Dalības maksa

                  2–3, 5, 7–10

                  Budžets

                  2, 5, 8–9, 12

                  Priekšsēdētājs

                  3–5, 7, 10, 12

                  Sadarbība

                  5, 13

                  Koordinācijas aģentūra

                  9

                  Izpilddirektors

                  1–6, 8–10, 12

                  Finanses

                  4–5

                  Līdzekļi

                  9–10

                  Informācija

                  1–2, 4, 9, 11

                  Valodas

                  12

                  Dalība

                  1–4, 7

                  Protokols

                  5–6, 8, 12

                  Plenārsēde

                  1–4, 7, 9, 12

                  Kvorums

                  5

                  Sekretariāts

                  4–6, 8–11

                  Ģenerālsekretārs

                  3, 8

                  Pastāvīgā komiteja

                  1–10, 12–13

                  Koordinācijas komiteja

                  3

                  Priekšsēdētāja vietnieks

                  3, 6–7

                  Balsošana

                  12–13

                  Darba programma

                  2, 4, 8, 11


title: Padomes Lēmums 2012/327/KĀDP ( 2012. gada 25. jūnijs ), ar ko pagarina pilnvaru termiņu Eiropas Savienības īpašajam pārstāvim Vidusjūras dienvidu reģionā

text:
               26.6.2012

               LV

               Eiropas Savienības Oficiālais Vēstnesis

               L 165/56

         PADOMES LĒMUMS 2012/327/KĀDP
   (2012. gada 25. jūnijs),
   ar ko pagarina pilnvaru termiņu Eiropas Savienības īpašajam pārstāvim Vidusjūras dienvidu reģionā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 31. panta 2. punktu un 33. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2011. gada 18. jūlijā Padome pieņēma Lēmumu 2011/424/KĀDP (1), ar ko Bernardino LEÓN kungu ieceļ par Eiropas Savienības īpašo pārstāvi (ESĪP) Vidusjūras dienvidu reģionā. ESĪP pilnvaru termiņš beigsies 2012. gada 30. jūnijā.

               (2)

               ESĪP pilnvaru termiņš būtu jāpagarina vēl par 12 mēnešiem,

         IR PIEŅĒMUSI ŠO LĒMUMU.
   1. pants
   Eiropas Savienības īpašais pārstāvis
   Ar šo ESĪP Vidusjūras dienvidu reģionā Bernardino LEÓN kunga pilnvaru termiņš tiek pagarināts līdz 2013. gada 30. jūnijam. ESĪP pilnvaru termiņš var tikt izbeigts agrāk, ja Padome pēc Savienības Augstās pārstāves ārlietās un drošības politikas jautājumos (AP) priekšlikuma pieņem šādu lēmumu.
   2. pants
   Politikas mērķi
   ESĪP pilnvaru pamatā ir Savienības politikas mērķi attiecībā uz dienvidu kaimiņreģionu, kā izklāstīts Eiropadomes 2011. gada 4. februāra un 11. marta deklarācijās un Eiropadomes 2011. gada 24. un 25. marta secinājumos, kā arī Padomes 2011. gada 21. februāra un 20. jūnija secinājumos un ņemot vērā AP un Komisijas 2011. gada 8. marta un 25. maija paziņojumos paustos priekšlikumus.
   Šie mērķi aptver:

               a)

               Savienības politiskā dialoga uzlabošanu, veicinot partnerību un plašākas attiecības ar Vidusjūras dienvidu reģiona valstīm, jo īpaši tām, kurās notiek politiskas reformas un pāreja uz demokrātiju;

               b)

               ieguldījumu Savienības atbildē, reaģējot uz notikumiem Vidusjūras dienvidu reģiona valstīs, jo īpaši tajās, kurās notiek politiskas reformas un pāreja uz demokrātiju, it īpaši iestāžu izveides stiprināšanā, tiesiskumā, labā pārvaldībā, cilvēktiesību un pamatbrīvību ievērošanā, miera un reģionālajā sadarbībā, tostarp izmantojot Eiropas Kaimiņattiecību politiku un Savienību Vidusjūrai;

               c)

               Savienības efektivitātes, klātbūtnes un pamanāmības reģionā un attiecīgos starptautiskos forumos uzlabošanu;

               d)

               ciešas koordinācijas izveidi ar attiecīgajiem vietējiem partneriem un tādām starptautiskām un reģionālām organizācijām kā Āfrikas Savienība, Persijas līča arābu valstu sadarbības padome, Islāma sadarbības organizācija, Arābu valstu līga, Arābu Magribas savienība, attiecīgās starptautiskās finanšu iestādes, Apvienoto Nāciju Organizācija, kā arī privāto sektoru.

         3. pants
   Pilnvaras
   Lai sasniegtu politikas mērķus, ESĪP ir pilnvarots:

               a)

               stiprināt Savienības vispārējo politisko nozīmi Vidusjūras dienvidu reģiona valstīs, jo īpaši tajās, kurās notiek politiskas reformas un pāreja uz demokrātiju, it īpaši uzlabojot dialogu ar valdībām un starptautiskām organizācijām, kā arī ar pilsonisko sabiedrību un citiem attiecīgiem interesentiem un veicinot partneru izpratni par Savienības pieeju;

               b)

               saglabāt ciešus sakarus ar visām reģionā pastāvošajām demokrātiskās pārveides procesā iesaistītajām pusēm, sekmēt stabilizāciju un izlīgumu, pilnībā ievērojot vietējo pašnoteikšanos, un atbalstīt krīžu pārvarēšanu un novēršanu;

               c)

               atbalstīt labāku Savienības un dalībvalstu politikas un uz reģionu vērstu darbību saskaņotību, konsekvenci un koordinētību;

               d)

               palīdzēt sekmēt koordināciju ar starptautiskiem partneriem un organizācijām un atbalstīt reģionālo sadarbību. Sadarbībā ar Komisiju un dalībvalstīm atbalstīt AP, piedaloties Vidusjūras dienvidu reģiona jautājumu darba grupas darbā un uzraudzības sanāksmēs;

               e)

               sekmēt to, ka reģionā tiek īstenota Savienības cilvēktiesību politika, tostarp ES Cilvēktiesību pamatnostādnes, jo īpaši ES Pamatnostādnes par bērniem un bruņotiem konfliktiem, kā arī par vardarbību pret sievietēm un meitenēm un par viņu jebkāda veida diskriminācijas apkarošanu, un Savienības politika attiecībā uz sievietēm, mieru un drošību, tostarp pārraugot attīstību un ziņojot par to, kā arī izstrādājot ieteikumus šajā sakarā.

         4. pants
   Pilnvaru īstenošana
   1.   ESĪP ir atbildīgs par pilnvaru īstenošanu AP pakļautībā.
   2.   Politikas un drošības komiteja (PDK) uztur privileģētus sakarus ar ESĪP un ir galvenais ESĪP kontaktpunkts sakariem ar Padomi. PDK saskaņā ar savām pilnvarām, neskarot AP pilnvaras, dod ESĪP stratēģiskas norādes un politisku virzību.
   3.   ESĪP strādā ciešā sadarbībā ar Eiropas Ārējās darbības dienestu (EĀDD) un tā attiecīgajiem departamentiem.
   5. pants
   Finansējums
   1.   ESĪP pilnvaru īstenošanas izdevumiem paredzētā finanšu atsauces summa laikposmam no 2012. gada 1. jūlija līdz 2013. gada 30. jūnijam ir EUR 945 000.
   2.   Izdevumus pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Izdevumus pārvalda saskaņā ar ESĪP un Komisijas noslēgtu līgumu. ESĪP sniedz Komisijai pārskatu par visiem izdevumiem.
   6. pants
   Komandas izveide un sastāvs
   1.   ESĪP saskaņā ar savām pilnvarām un atbilstīgajiem piešķirtajiem finanšu līdzekļiem ir atbildīgs par savas komandas izveidi. Komandā iekļauj personas, kam, kā pilnvarās paredzēts, ir īpašas zināšanas konkrētos politikas jautājumos. ESĪP operatīvi informē Padomi un Komisiju par savas komandas sastāvu.
   2.   Dalībvalstis, Savienības iestādes un EĀDD var ierosināt darbinieku norīkošanu darbā pie ESĪP. Minētajam norīkotajam personālam atalgojumu maksā attiecīgā dalībvalsts, attiecīgā Savienības iestāde vai EĀDD. Darbā pie ESĪP var nosūtīt arī ekspertus, ko dalībvalstis ir norīkojušas darbā Savienības iestādēs vai EĀDD. Starptautiskajiem līgumdarbiniekiem ir kādas dalībvalsts valstspiederība.
   3.   Viss norīkotais personāls turpina būt nosūtītājas dalībvalsts, nosūtītājas Savienības iestādes vai EĀDD administratīvā pakļautībā, un tas veic savus pienākumus un rīkojas ESĪP pilnvaru interesēs.
   7. pants
   ESĪP un ESĪP personāla imunitāte un privilēģijas
   Par privilēģijām, imunitāti un citām garantijām, kas ESĪP un ESĪP personālam ir vajadzīgas misijas veikšanai un tās sekmīgai norisei, attiecīgi vienojas ar uzņēmējvalsti/uzņēmējvalstīm. Šajā nolūkā dalībvalstis un Komisija sniedz visu vajadzīgo atbalstu.
   8. pants
   ES klasificētās informācijas drošība
   ESĪP un ESĪP komandas personāls ievēro drošības principus un minimuma standartus, kas noteikti ar Padomes Lēmumu 2011/292/ES (2011. gada 31. marts) par drošības noteikumiem ES klasificētas informācijas aizsardzībai (2).
   9. pants
   Piekļuve informācijai un apgādes atbalsts
   1.   Dalībvalstis, Komisija un Padomes Ģenerālsekretariāts nodrošina, lai ESĪP var piekļūt jebkurai attiecīgai informācijai.
   2.   Savienības delegācijas un/vai dalībvalstis attiecīgos gadījumos nodrošina apgādes atbalstu reģionā.
   10. pants
   Drošība
   Saskaņā ar Savienības politiku attiecībā uz tāda personāla drošību, kurš izvietots ārpus Savienības, lai veiktu operatīvas darbības saskaņā ar Līguma V sadaļu, ESĪP saskaņā ar savām pilnvarām un pamatojoties uz drošības situāciju ģeogrāfiskajā teritorijā, par ko ESĪP ir atbildīgs, veic visus praktiski iespējamos pasākumus visa ESĪP tiešā pakļautībā esošā personāla drošībai, jo īpaši:

               a)

               saskaņā ar EĀAD ieteikumiem izveidojot misijai paredzētu drošības plānu, kurā noteikti misijai paredzēti fiziski, organizatoriski un procesuāli drošības pasākumi, regulējot personāla drošu pārvietošanos uz misijas teritoriju un minētajā teritorijā, kā arī rīcību drošības incidentos, un nosakot misijas ārkārtas rīcības plānu un evakuācijas plānu;

               b)

               nodrošinot, ka visam personālam, kas izvietots ārpus Savienības, ir augsta riska apdrošināšana atbilstīgi apstākļiem misijas teritorijā;

               c)

               nodrošinot, ka visi ESĪP komandas locekļi, ko izvieto ārpus Savienības, tostarp vietējie līgumdarbinieki, pirms vai pēc ierašanās misijas teritorijā ir piedalījušies atbilstīgā drošības apmācībā, kuras pamatā ir riska izvērtējuma pakāpe, kuru misijas teritorijai piešķīris EĀDD;

               d)

               nodrošinot, ka tiek īstenoti visi saskaņotie ieteikumi, kas sniegti pēc regulāra drošības izvērtējuma, un – saistībā ar starpposma ziņojumu un pārskata ziņojumu par pilnvaru īstenošanu – rakstiski ziņojot Padomei, AP un Komisijai par šo ieteikumu īstenošanu un citiem drošības jautājumiem.

         11. pants
   Ziņošana
   ESĪP regulāri sniedz mutiskus un rakstiskus ziņojumus PDK un AP. Vajadzības gadījumā ESĪP ziņojumus sniedz arī Padomes darba grupām. Rakstiskus ziņojumus regulāri izsūta, izmantojot COREU tīklu. Pēc PDK vai AP ieteikuma ESĪP var sniegt ziņojumus Ārlietu padomei. Saskaņā ar Līguma 36. pantu ESĪP var iesaistīt Eiropas Parlamenta informēšanā.
   12. pants
   Koordinācija
   1.   ESĪP veicina Savienības darbības vienotību, konsekvenci un efektivitāti un palīdz nodrošināt, lai visi Savienības instrumenti un dalībvalstu darbības būtu saskaņotas Savienības politisko mērķu sasniegšanai. ESĪP darbojas pilnīgā saskaņā ar dalībvalstīm un Komisiju, kā arī attiecīgā gadījumā ar citiem Eiropas Savienības īpašajiem pārstāvjiem, kas darbojas reģionā, tostarp ESĪP Tuvo Austrumu miera procesam. ESĪP regulāri sniedz informatīvus ziņojumus dalībvalstu pārstāvniecībām un Savienības delegācijām.
   2.   Misijas norises vietā ESĪP uztur ciešu saikni ar Savienības delegāciju vadītājiem un dalībvalstu pārstāvniecību vadītājiem, kas dara visu iespējamo, lai palīdzētu ESĪP īstenot pilnvaras. ESĪP uztur saikni arī ar citām starptautiskajām un reģionālajām struktūrām attiecīgajā teritorijā.
   13. pants
   Pārskatīšana
   Šā lēmuma īstenošanu un tā saderību ar citām Savienības darbībām reģionā regulāri pārskata. ESĪP līdz 2012. gada decembra beigām iesniedz Padomei, AP un Komisijai progresa ziņojumu un pilnvaru termiņa beigās – visaptverošu pilnvaru īstenošanas ziņojumu.
   14. pants
   Spēkā stāšanās
   Šis lēmums stājas spēkā tā pieņemšanas dienā.

      Luksemburgā, 2012. gada 25. jūnijā

            Padomes vārdā –

            priekšsēdētāja

         C. ASHTON

      (1)  OV L 188, 19.7.2011., 24. lpp.

      (2)  OV L 141, 27.5.2011., 17. lpp.


title: 2007/473/EK: Padomes Lēmums ( 2007. gada 25. jūnijs ) par dažu daļu deklasificēšanu SIRENE rokasgrāmatā, kuru pieņēmusi Izpildu komiteja, kas izveidota ar Konvenciju, ar ko īsteno Šengenas nolīgumu ( 1985. gada 14. jūnijs )

text:
               7.7.2007

               LV

               Eiropas Savienības Oficiālais Vēstnesis

               L 179/52

      PADOMES LĒMUMS

   (2007. gada 25. jūnijs)
   par dažu daļu deklasificēšanu SIRENE rokasgrāmatā, kuru pieņēmusi Izpildu komiteja, kas izveidota ar Konvenciju, ar ko īsteno Šengenas nolīgumu (1985. gada 14. jūnijs)
   (2007/473/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 207. panta 3. punktu,
   tā kā:

               (1)

               Padome ar Lēmumu 2003/19/EK (2002. gada 14. oktobris) par dažu daļu deklasificēšanu SIRENE rokasgrāmatā, kuru pieņēmusi ar Šengenas Līguma (1985. gada 14. jūnijs) īstenošanas konvenciju izveidotā Izpildu komiteja (1), ir deklasificējusi dažas SIRENE rokasgrāmatas daļas un pazeminājusi SIRENE rokasgrāmatas 2.3. daļas un 1., 2., 3., 4., 5. un 6. pielikuma klasifikācijas līmeni līdz līmenim “Restreint UE”.

               (2)

                  SIRENE rokasgrāmatas jaunākā versijā, kā izklāstīts Komisijas Lēmumos 2006/757/EK (2006. gada 22. septembris) par grozījumu izdarīšanu SIRENE rokasgrāmatā (2) un 2006/758/EK (2006. gada 22. septembris) par grozījumu izdarīšanu SIRENE rokasgrāmatā (3), nav līdzvērtīga noteikuma 2.3. iedaļai, kāda tā bija, pieņemot Lēmumu 2003/19/EK.

               (3)

               Padome tagad uzskata, ka ir lietderīgi deklasificēt vēl dažas SIRENE rokasgrāmatas daļas.

               (4)

                  SIRENE rokasgrāmatas 1., 3., 4. un 6. pielikumam joprojām būtu jāsaglabā slepenības līmenis “Restreint UE”,

         IR PIEŅĒMUSI ŠO LĒMUMU.
   1. pants

      SIRENE rokasgrāmatas 2. un 5. pielikums deklasificē.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   3. pants
   Šo lēmumu publicē Eiropas Savienības Oficiālajā Vēstnesī.

      Luksemburgā, 2007. gada 25. jūnijā

            Padomes vārdā —

            priekšsēdētāja

         A. SCHAVAN

      (1)  OV L 8, 14.1.2003., 34. lpp.

      (2)  OV L 317, 16.11.2006., 1. lpp.

      (3)  OV L 317, 16.11.2006., 41. lpp.


title: Padomes Lēmums 2012/168/KĀDP ( 2012. gada 23. marts ), ar kuru groza Lēmumu 2011/235/KĀDP par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā

text:
               24.3.2012

               LV

               Eiropas Savienības Oficiālais Vēstnesis

               L 87/85

         PADOMES LĒMUMS 2012/168/KĀDP
   (2012. gada 23. marts),
   ar kuru groza Lēmumu 2011/235/KĀDP par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2011. gada 12. aprīlī pieņēma Lēmumu 2011/235/KĀDP (1).

               (2)

               Pamatojoties uz Lēmuma 2011/235/KĀDP pārskatīšanu, ierobežojošie pasākumi būtu jāatjaunina līdz 2013. gada 13. aprīlim.

               (3)

               Turklāt, ņemot vērā ar cilvēktiesībām saistītās situācijas nopietnību Irānā, Lēmuma 2011/235/KĀDP pielikumā ietvertais to personu un vienību saraksts, uz kurām attiecina ierobežojošos pasākumus, būtu jāpapildina ar jaunām personām.

               (4)

               Šajā kontekstā būtu jāatzīmē, ka saskaņā ar Lēmuma 2011/235/KĀDP 4. apsvērumu to personu vidū, pret kurām tiek vērsti ierobežojoši pasākumi, var būt arī Irānas Islāma revolucionāro gvardu korpusa (IRGC), Basij un Ansar-e-Hezbollah kustību dalībnieki.

               (5)

               Turklāt būtu jāaizliedz pārdot, piegādāt, nodot vai eksportēt aprīkojumu vai programmatūru, kas pirmām kārtām paredzēta, lai Irānas režīms varētu uzraudzīt vai pārtvert interneta un telefonsakarus Irānas mobilajos vai fiksētajos tīklos.

               (6)

               Ņemot vērā Lēmuma 2011/235/KĀDP mērķus, tajā būtu jāiekļauj arī aizliegums piegādāt, pārdot vai nodot aprīkojumu, ko varētu izmanot iekšējām represijām. Vienlaikus šāds aizliegums vairs nebūtu jāiekļauj Lēmumā 2010/413/KĀDP (2010. gada 26. jūlijs), ar ko paredz ierobežojošus pasākumus pret Irānu (2), un minētais lēmums būtu attiecīgi jāgroza.

               (7)

               Attiecīgi būtu jāgroza Lēmums 2011/235/KĀDP,

         IR PIEŅĒMUSI ŠO LĒMUMU.
   1. pants
   Ar šo Lēmumu 2011/235/KĀDP groza šādi:

               1)

               iekļauj šādus pantus:
               "2.a pants
               Ir aizliegts pārdot, piegādāt, nodot vai eksportēt aprīkojumu vai programmatūru, kas pirmām kārtām paredzēta, lai Irānas režīms vai kāds tā vārdā varētu uzraudzīt vai pārtvert interneta un telefonsakarus Irānas mobilajos vai fiksētajos tīklos, kā arī aizliegts sniegt palīdzību, lai šādu aprīkojumu vai programmatūru instalētu, darbinātu vai atjauninātu.
               Savienība veic vajadzīgos pasākumus, lai noteiktu atbilstīgos elementus, uz kuriem jāattiecas šim pantam.
               2.b pants
               1.   Dalībvalstu valstspiederīgajiem vai ikvienam no dalībvalstu teritorijas, vai ikvienam, kas izmanto kuģus, kuri kuģo ar dalībvalstu karogu, vai dalībvalstu gaisa kuģus, ir aizliegts Irānai pārdot, piegādāt, nodot vai uz to eksportēt aprīkojumu, ko var izmantot iekšējām represijām, neatkarīgi no aprīkojuma izcelsmes.
               2.   Tāpat ir aizliegts:

                           a)

                           tieši vai netieši jebkurai fiziskai vai juridiskai personai, vienībai vai struktūrai Irānā vai izmantošanai Irānā sniegt tehnisku palīdzību, starpnieka pakalpojumus vai citus pakalpojumus, kas saistīti ar 1. punktā minētajiem priekšmetiem vai ar šādu priekšmetu piegādi, ražošanu, tehnisko apkopi un izmantošanu;

                           b)

                           tieši vai netieši sniegt jebkurai fiziskai vai juridiskai personai, vienībai vai struktūrai Irānā vai izmantošanai Irānā finansējumu vai finanšu palīdzību, kas saistīta ar 1. punktā minētajiem priekšmetiem, tostarp īpaši dotācijas, aizdevumus un eksporta kredītu apdrošināšanu minēto priekšmetu pārdošanai, piegādei, nodošanai vai eksportam, vai ar tiem saistītas tehniskas palīdzības, starpnieku pakalpojumu vai citu pakalpojumu sniegšanai.";

               2)

               iekļauj šādu pantu:
               "4.a pants
               Ir aizliegts apzināti un tīši piedalīties darbībās, kuru mērķis vai sekas ir apiet šajā lēmumā noteikto aizliegumu.";

               3)

               lēmuma 6. pantu aizstāj ar šādu pantu:
               "6. pants
               1.   Šis lēmums stājas spēkā tā pieņemšanas dienā.
               2.   Šo lēmumu piemēro līdz 2013. gada 13. aprīlim. To pastāvīgi pārskata. Ja Padome uzskata, ka lēmuma mērķi nav sasniegti, lēmumu attiecīgi atjauno vai groza.".

         2. pants
   Šā lēmuma pielikumā uzskaitītās personas pievieno sarakstam, kas iekļauts Lēmuma 2011/235/KĀDP pielikumā.
   3. pants
   Šis lēmums stājas spēkā tā pieņemšanas dienā.

      Briselē, 2012. gada 23. martā

            Padomes vārdā –

            priekšsēdētāja

         C. ASHTON

      (1)  OV L 100, 14.4.2011., 51. lpp.

      (2)  OV L 195, 27.7.2010., 39. lpp.

      PIELIKUMS

         2. pantā minēto personu saraksts

                  Uzvārds, vārds

                  Identifikācijas informācija

                  Pamatojums

                  Iekļaušanas datums

                  1.

                     ZARGHAMI Ezzatollah

                  Būdams Irānas Islāma Republikas raidorganizācijas (IRIB) vadītājs, ir atbildīgs par lēmumiem, kas attiecas uz programmu veidošanu. 2009. gada augustā un 2011. gada decembrī IRIB pārraidīja aizturēto personu atzīšanās, kas panāktas ar spēku, kā arī virkni "paraugprāvu". Ar to ir acīmredzami pārkāpti starptautisko tiesību noteikumi par taisnīgu tiesu un tiesībām uz pienācīgu tiesas procesu.

                  23.3.2012.

                  2.

                     TAGHIPOUR Reza

                  Dzimšanas vieta: Maragheh (Irāna)
                  Dzimšanas gads: 1957.

                  Informācijas un komunikāciju ministrs. Būdams informācijas ministrs, ir viens no augstākā līmeņa amatpersonām, kas atbild par cenzūru un kontroli pār darbībām internetā, kā arī dažādu veidu komunikācijām (īpaši - mobilajiem sakariem). Pratinot politiski ieslodzītos, pratinātāji izmanto viņu personas datus, sūtījumus un saziņu.
                  Kopš pēdējām prezidenta vēlēšanām un ielu demonstrāciju laikā vairākos gadījumos ir tikuši atslēgti mobilie sakari un īsziņu pakalpojumi, traucēta satelītu televīzijas kanālu uztveršana, vietējā mērogā bloķēts internets vai vismaz samazināts tā ātrums.

                  23.3.2012.

                  3.

                     KAZEMI Toraj

                  Būdams tehnoloģiju un komunikāciju policijas pulkvedis, nesen paziņoja par kampaņu hakeru rekrutēšanai darbam valdības labā, lai labāk kontrolētu informāciju internetā un kaitētu "bīstamām" interneta vietnēm.

                  23.3.2012.

                  4.

                     LARIJANI Sadeq

                  Dzimšanas vieta: Najaf (Irāka)
                  Dzimšanas gads: 1960. gads vai 1961. gada augusts

                  Tiesu sistēmas vadītājs. Tiesu sistēmas vadītājam ir jāsniedz piekrišana un jāparaksta lēmums par visiem sodiem, kas saistīti ar qisas (atriebību), hohoud (noziegumiem pret dievu) un ta'zirat (noziegumiem pret valsti). Šādi gadījumi ietver arī spriedumus par nāvessodu, pēršanu un locekļu amputāciju. Viņš ir personīgi parakstījis daudzus spriedumus par nāvessodu, kas ir pretrunā starptautiskiem standartiem, tostarp par nomētāšanu ar akmeņiem (šobrīd 16 cilvēkiem ir pieņemts šāds spriedums), pakāršanu, nožņaugšanu, nepilngadīgo sodīšanu ar nāvi un publisku sodīšanu ar nāvi, piemēram, gadījumos, kad ieslodzītie ir tikuši pakārti pie tiltiem tūkstošiem cilvēku acu priekšā. Viņš ir arī apstiprinājis spriedumus par miesassodiem, piemēram, par locekļu amputāciju un skābes pilināšanu notiesātās personas acīs. Kopš Sadeq Larijani stājās amatā, ir ievērojami pieaudzis politieslodzīto, cilvēktiesību aizstāvju un minoritāšu pārstāvju patvaļīgas aizturēšanas gadījumu skaits. Arī nāvessodu skaits kopš 2009. gada ir strauji pieaudzis. Sadeq Larijani ir atbildīgs arī par to, ka Irānas tiesu procesos sistemātiski netiek ievērotas tiesības uz taisnīgu tiesu.

                  23.3.2012.

                  5.

                     MIRHEJAZI Ali

                  Augstākā vadoņa biroja vadītāja vietnieks un drošības dienesta vadītājs. Pieder pie Augstākajam vadonim tuvāko personu loka, kas atbild par protestu apspiešanas plānošanu, ko veic kopš 2009. gada.

                  23.3.2012.

                  6.

                     SAEEDI Ali

                  Kopš 1995. gada ir Augstākā vadoņa pārstāvis Pasdaran, pirms tam darbojies tikai militārās aprindās, proti, Pasdaran informācijas dienestā. Būdams šajā amatā, viņš darbojas kā neaizvietojams saziņas kanāls, kas Augstākā vadoņa biroja pavēles nodod Pasdaran represiju aparātam.

                  23.3.2012.

                  7.

                     RAMIN Mohammad-Ali

                  Dzimšanas vieta: Dezful (Irāna)
                  Dzimšanas gads: 1954.

                  Kā ministra vietnieks preses jautājumos līdz 2010. gada decembrim būdams galvenais atbildīgais par cenzūru, bija tieši atbildīgs par vairāku reformām labvēlīgi noskaņotu preses izdevumu slēgšanu (Etemad, Etemad-e Melli, Shargh u.c.), par neatkarīgās preses apvienības slēgšanu un par žurnālistu iebiedēšanu un aizturēšanu.

                  23.3.2012.

                  8.

                     MORTAZAVI Seyyed Solat

                  Dzimšanas vieta: Meibod (Irāna)
                  Dzimšanas gads: 1967.

                  Iekšlietu ministra vietnieks politikas jautājumos. Atbildīgs par represiju vēršanu pret personām, kas publiski aizstāv savas likumīgās tiesības, tostarp vārda brīvību.

                  23.3.2012.

                  9.

                     REZVANI Gholomani

                     Rasht gubernatora vietnieks. Atbildīgs par to, ka tikušas nopietni pārkāptas tiesības uz pienācīgu tiesas procesu.

                  23.3.2012.

                  10.

                     SHARIFI Malek Ajdar

                  Tiesu sistēmas vadītājs Austrumazerbaidžānā. Atbildīgs par to, ka tikušas nopietni pārkāptas tiesības uz pienācīgu tiesas procesu.

                  23.3.2012.

                  11.

                     ELAHI Mousa Khalil

                     Tabriz prokurors. Atbildīgs par to, ka licis nopietni pārkāpt cilvēktiesības uz pienācīgu tiesas procesu.

                  23.3.2012.

                  12.

                     FAHRADI Ali

                     Karaj prokurors. Atbildīgs par smagu cilvēktiesību pārkāpumu, pieprasot nāvessodu nepilngadīgai personai.

                  23.3.2012.

                  13.

                     REZVANMANESH Ali

                  Prokurors. Atbildīgs par smagu cilvēktiesību pārkāpumu, pieprasot nāvessodu nepilngadīgai personai.

                  23.3.2012.

                  14.

                     RAMEZANI Gholamhosein

                  Islāma revolucionārās gvardes (IRGC) izlūkošanas daļas vadītājs. Atbildīgs par to, ka tikušas nopietni pārkāptas tādu personu tiesības, kuras publiski aizstāv savas likumīgās tiesības, tostarp vārda brīvību. Vada nodaļu, kas atbildīga par emuāru autoru/žurnālistu aizturēšanu un spīdzināšanu.

                  23.3.2012.

                  15.

                     SADEGHI Mohamed

                  Pulkvedis, IRGC tehniskās un kiberizlūkošanas daļas vadītāja vietnieks. Atbildīgs par emuāru autoru/žurnālistu aizturēšanu un spīdzināšanu.

                  23.3.2012.

                  16.

                     JAFARI Reza

                  Īpašās prokuratūras kibernoziedzības jautājumos vadītājs. Atbildīgs par emuāru autoru un žurnālistu aizturēšanu, apcietināšanu un vajāšanu.

                  23.3.2012.

                  17.

                     RESHTE-AHMADI Bahram

                  Prokurora vietnieks Teherānā. Vada Evin prokuratūru. Atbildīgs par to, ka cilvēktiesību aizstāvjiem un politieslodzītajiem tiek liegtas tiesības, tostarp apmeklējumi un citas ieslodzītajiem pienākošās tiesības.

                  23.3.2012.


Svarīgs juridisks paziņojums

|

52007BP0111(01)

1. Eiropas Parlamenta 2007. gada 24. aprīļa lēmums par Eiropas Savienības 2005. finanšu gada vispārējā budžeta izpildes apstiprināšanu: VIII B iedaļa - Eiropas Datu aizsardzības uzraudzītājs (C6-0472/2006 - 2006/2170(DEC))

Oficiālais Vēstnesis 074 E , 20/03/2008 Lpp. 0172 - 0172

		1.Eiropas Parlamenta 2007. gada 24. aprīļa lēmums par Eiropas Savienības 2005. finanšu gada vispārējā budžeta izpildes apstiprināšanu: VIII B iedaļa — Eiropas Datu aizsardzības uzraudzītājs (C6-0472/2006 — 2006/2170(DEC))Eiropas Parlaments,- ņemot vērā Eiropas Savienības 2005. finanšu gada vispārējo budžetu [1],- ņemot vērā Eiropas Kopienu 2005. finanšu gada galīgos pārskatus — I sējums (C6-0472/2006) [2],- ņemot vērā Revīzijas palātas gada ziņojumu par 2005. finanšu gada budžeta izpildi un Revīzijas palātas īpašos ziņojumus kopā ar pārbaudīto iestāžu atbildēm [3],- ņemot vērā deklarāciju par pārskatu ticamību, kā arī par notikušo darījumu likumību un pareizību [4], ko Revīzijas palāta ir iesniegusi saskaņā ar EK līguma 248. pantu,- ņemot vērā EK līguma 272. panta 10. punktu, kā arī 274., 275. un 276. pantu,- ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [5], un it īpaši tās 50., 86., 145., 146. un 147. pantu,- ņemot vērā Reglamenta 71. pantu un V pielikumu,- ņemot vērā Budžeta kontroles komitejas ziņojumu (A6-0111/2007),1. sniedz Eiropas Datu aizsardzības uzraudzītājam apstiprinājumu par 2005. finanšu gada budžeta izpildi;2. izklāsta savus konstatējumus turpmāk tekstā iekļautajā rezolūcijā;3. uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Padomei, Komisijai, Tiesai, Revīzijas palātai, Eiropas Ekonomikas un sociālo lietu komitejai, Reģionu komitejai, Eiropas ombudam un Eiropas Datu aizsardzības uzraudzītājam, kā arī nodrošināt šo dokumentu publicēšanu Eiropas Savienības Oficiālajā Vēstnesī (L sērijas izdevumā).[1] OV L 60, 8.3.2005.[2] OV C 264, 31.10.2006., 1. lpp.[3] OV C 263, 31.10.2006., 1. lpp.[4] OV C 263, 31.10.2006., 10. lpp.[5] OV L 248, 16.9.2002., 1. lpp. Regula grozīta ar Regulu (EK, Euratom) Nr. 1995/2006 (OV L 390, 30.12.2006., 1. lpp.).--------------------------------------------------


               24.3.2017

               LV

               Eiropas Savienības Oficiālais Vēstnesis

               C 93/157

         P7_TA(2014)0052
   Pieprasījums aizstāvēt Lara Comi deputāta imunitāti
   Eiropas Parlamenta 2014. gada 4. februāra lēmums par pieprasījumu aizstāvēt Lara Comi imunitāti un privilēģijas (2014/2014(IMM))
   (2017/C 093/29)

      Eiropas Parlaments,

               —

               ņemot vērā Lara Comi2013. gada 16. oktobra pieprasījumu aizstāvēt viņas imunitāti saistībā ar tiesvedību Ferrāras tiesā,

               —

               pēc Lara Comi uzklausīšanas 2013. gada 5. novembrī saskaņā ar Reglamenta 7. panta 3. punktu,

               —

               ņemot vērā 7. protokola par privilēģijām un imunitāti Eiropas Savienībā 8. un 9. pantu, kā arī 1976. gada 20. septembra Akta par Eiropas Parlamenta deputātu ievēlēšanu tiešās vispārējās vēlēšanās 8. un 9. pantu,

               —

               ņemot vērā Eiropas Savienības Tiesas 1964. gada 12. maija, 1986. gada 10. jūlija, 2008. gada 15. un 21. oktobra, 2010. gada 19. marta un 2011. gada 6. septembra spriedumus (1),

               —

               ņemot vērā 2014. gada 14. janvāra lēmumu par pieprasījumu aizstāvēt Lara Comi imunitāti un privilēģijas,

               —

               ņemot vērā Reglamenta 6. panta 3. punktu un Reglamenta 7. pantu,

               —

               ņemot vērā Juridiskās komitejas ziņojumu (A7-0067/2014),

               A.

               tā kā Eiropas Parlamenta deputāte Lara Comi ir pieprasījusi aizstāvēt viņas parlamentāro imunitāti, jo 2013. gada 1. oktobrī viņa ir saņēmusi pavēsti par ierašanos Ferrāras tiesā, kurā skatīs prasību par tāda kaitējuma atlīdzību, kas it kā esot nodarīts, viņai uzstājoties televīzijas pārraidītas politiskas debates laikā;

               B.

               tā kā 2013. gada 30. jūlijāLara Comi jau bija pieprasījusi aizstāvēt savu parlamentāro imunitāti saistībā ar Itālijas Republikas prokuratūras Ferrārā sākto juridisko procesu, jo tā bija saņēmusi sūdzību par tādu apmelošanu smagā formā, ko satur tie paši izteikumi, uz kuriem attiecas arī šis lēmums;

               C.

               tā kā protokola par privilēģijām un imunitāti Eiropas Savienībā 8. pantā, uz kuru konkrēti atsaucas Lara Comi, pieprasot aizstāvēt viņas imunitāti, ir noteikts, ka pret Eiropas Parlamenta deputātu nevar veikt izmeklēšanas darbības, viņus aizturēt vai uzsākt tiesvedību sakarā ar viedokli, ko viņi pauduši vai balsojumu, ko viņi veikuši, pildot pienākumus;

               D.

               tā kā, īstenojot savas pilnvaras attiecībā uz privilēģijām un imunitāti, Parlamenta mērķis ir pirmām kārtām saglabāt savu demokrātiskas likumdevējas asamblejas integritāti un nodrošināt deputātu neatkarību, viņiem veicot savus pienākumus;

               E.

               tā kā Parlamentam ir plaša rīcības brīvība attiecībā uz lēmumu par kāda Parlamenta deputāta pieprasījumu aizstāvēt viņa parlamentāro imunitāti;

               F.

               tā kā Eiropas Savienības Tiesa ir atzinusi, ka deputāta viedoklis, kuru tas ir paudis ārpus Eiropas Parlamenta, var tikt uzskatīts par viedokli, kuru viņš ir izteicis, pildot savus pienākumus saskaņā ar protokola 8. pantu, tādējādi par galveno kritēriju uzskatot izteikuma raksturu un saturu, nevis vietu, kurā ir izteikti vārdi;

               G.

               tā kā imunitāte pret juridiskiem procesiem, kāda ir Eiropas Parlamenta deputātiem, attiecas arī uz civilprocesu;

               H.

               tā kā Lara Comi uzaicināja uz minēto televīzijas raidījumu kā Eiropas Parlamenta deputāti, nevis kā personu, kas pārstāv kādu nacionālo partiju, kuru cita starpā jau pārstāvēja viena cita programmas viešņa, ievērojot valsts tiesību normas, ar kurām ir paredzēts nodrošināt politisko partiju locekļu līdzsvarotu pārstāvību vēlēšanu kampaņas laikā rīkotajās televīzijas debatēs, kā tas arī bija šajā gadījumā;

               I.

               piekrītot, ka mūsdienu demokrātijā politiskās debates notiek arī ārpus Parlamenta sienām un ka tiek izmantoti visdažādākie komunikācijas līdzekļi — sākot no paziņojumiem presē un beidzot ar internetu;

               J.

               tā kā minētajā televīzijas raidījumā Lara Comi uzstājās kā Eiropas Parlamenta deputāte, lai apspriestu politiskas problēmas, tostarp tādas, kas attiecas uz publisko iepirkumu un organizēto noziedzību, proti, par jautājumiem, kurus viņa ir vienmēr risinājusi, būdama Eiropas Parlamenta deputāte;

               K.

               tā kā nākamajā dienā deputāte Lara Comi debašu oponentam aizsūtīja savu atvainošanos, kuru pēc tam atkārtoja citā valsts televīzijas raidījumā,

               L.

               tā kā konkrētā lieta attiecas uz tiem pašiem izteikumiem, par kuriem Eiropas Parlaments, 2014. gada 14. janvārī jau pieņēma lēmumu aizstāvēt deputātes Lara Comi imunitāti, jo tajā pašā Ferrāras tiesā tika skatīta pret viņu ierosināta krimināllieta,

               1.

               nolemj aizstāvēt Lara Comi imunitāti un privilēģijas;

               2.

               uzdod priekšsēdētājam nekavējoties nosūtīt šo lēmumu un atbildīgās komitejas ziņojumu Itālijas Republikas kompetentajām iestādēm un Lara Comi.

      (1)  1964. gada 12. maija spriedums lietā 101/63, Wagner/Fohrmann un Krier (Recueil, 195. lpp.), 1986. gada 10. jūlija spriedums lietā 149/85, Wybot/Faure u. c. (Recueil, 2403. lpp.), 2008. gada 15. oktobra spriedums lietā T-345/05, Mote/Parlaments (Krājums, II-2849. lpp.), 2008. gada 21. oktobra spriedums apvienotajās lietās C-200/07 un C-201/07, Marra/De Gregorio un Clemente (Krājums, I-7929. lpp.), 2010. gada 19. marta spriedums lietā T-42/06, Gollnisch/Parlaments (Krājums, II-1135. lpp.), 2011. gada 6. septembra spriedums lietā C-163/10, Patriciello (Krājums, I-7565. lpp.